Bɔk 15 AKKDC08 - O tuma na, Musa ni Isirayɛlidenw ye - Bible Search\nBɔk 14 Bɔk 16\n1- O tuma na, Musa ni Isirayɛlidenw ye dɔnkili nin la Masaba ye ko:\n«Ne bena dɔnkili la ka Masaba boɲa,\nbari a ye koba kɛ.\nA ye soo ni sotigi fili kɔgɔji la.\n2- Masaba le be barika don ne la,\nne b'a boɲa ni dɔnkili ye.\nA ye ne kisi.\nNe ka Ala lo, ne ben'a tanu,\nne faa ka Ala lo, ne ben'a boɲa.\n3Masaba ye kɛlɛkuntigi ye,\na tɔgɔ le ko Masaba.\n4A ye Ezipiti masacɛ ka kɛlɛkɛwotorow\nn'a ka kɛlɛdenw fili Buruku kɔgɔji kɔnɔ.\nO kɛlɛkɛwaraw tora kɔgɔji kɔnɔ.\n5Jii y'u tunu,\nu jigira fɔɔ jii jukɔrɔla la i ko kabakuru.\n6Masaba, i kinibolo y'i ka sebagaya yira.\nMasaba, i kinibolo y'an jugu nɔɔni.\n7Mɔgɔ minw wilila i kama,\ni ye olu bɛɛ ta k'u ben\ni ka sebagaya barika la.\nI ka dimi min be kɛ i ko tasuma,\nale y'u jɛni i ko biin.\n8I nunfɔɲɔ y'a kɛ jii lɔra.\nJii woyotɔ lɔra ka kɛ i ko kogo,\njikuruw lɔra kɔgɔji cɛmancɛ la.\n9An juguw tun y'a fɔ ko u bena tugu an kɔ,\nk'u bena an sɔrɔ.\nK'an bololafɛnw bɔsi k'o tilantilan,\nk'u mɔnɛ bɔ, ka wasa.\nK'u bena u ka murujan bɔ k'an halaki.\n10E y'i dafɔɲɔ kɛ ka kɔgɔji fiyɛ,\njii y'u datugu.\nU jigira fɔɔ jii jukɔrɔ i ko nigɛkuru.\n11Masaba, i ɲɔgɔn be batofɛnw cɛma wa?\nFɛɛn jumɛn ka senu i ko ele?\nFɛɛn jumɛn ka fari i ko ele?\nI be se kobakɛ la.\n12E y'i kinibolo wili,\ndugukolo y'an juguw kunun.\n13E ye jama min kunmabɔ\ni ka makari kosɔn,\ni y'u dɛmɛ u ka taama na.\nI y'u dɛmɛ ka taga i ka yɔrɔ la,\n14Siya wɛrɛw y'o kibaru mɛn,\nu be yɛrɛyɛrɛla,\nsiranya ye filisiw minɛ kosɔbɛ.\n15Edɔmu mara kuntigiw jaa tigɛra.\nMowabu ɲamɔgɔw be yɛrɛyɛrɛla.\nKanaankaw bɛɛ barika banna.\n16U jaa tigɛra, siranya y'u minɛ.\nI bolo barikaman kosɔn,\nu kirinna ka to yɔrɔ kelen i ko kabakuru\nfɔɔ i ka jama ka tɛmɛ ka ban,\ni ye o minw kɛ i ta ye.\n17I be na n'u ye k'u sigi i ka kulu kan,\nmin ye i yɛrɛ ta ye,\nMasaba, i ye yɔrɔ min dilan ka kɛ i toyɔrɔ ye,\ni y'i ka sigiyɔrɔ min dilan n'i bolo ye.\n18Masaba, i be masaya la kudayi.»\n19Ezipiti masacɛ ka soow, n'a ka wotorow, n'a ka sotigiw bɛɛ donna kɔgɔji la tuma min na, Masaba y'a kɛ jii kɔsegira a nɔɔ na k'u tunu, nga Isirayɛlidenw tun taamana dugukolo janin kan kɔgɔji cɛma. 20Arɔn kɔrɔmuso Miriyama, min ye kira ye, ale ye dundun ta a bolo. Musow bɛɛ bɔra ka tugu a kɔ ni dundunw ye u bolo la, n'u be dɔɔn kɛra. 21Miriyama ye dɔnkili la u ye ko:\n«Aw ye dɔnkili la ka Masaba boɲa,\nA ye soo ni sotigi fili kɔgɔji la.»\n22Musa bɔra ni Isirayɛlidenw ye Buruku kɔgɔji yɔrɔ la ka taga n'u ye Suri kongokolon kɔnɔ. U ye tile saba taama kɛ kongokolon kɔnɔ, u ma jii sɔrɔ. 23U sera Mara tuma min na, u ma se k'o yɔrɔ jii min a kunanya kosɔn. O le y'a to u b'o yɔrɔ wele ko Mara, o kɔrɔ ko kunaman. 24Jama tora ka Musa kɔrɔfɔ ko: «An bena mun min?» 25Musa kasira Masaba nɔɔ fɛ. Masaba ye yiri dɔ yira a la. A y'o dɔ tigɛ k'o fili jii la, jii diyara.\nMasaba y'a ka kolatigɛninw ni sariya dɔw sigi a ka jama ye o yɔrɔ le la.\nA y'u kɔrɔbɔ o yɔrɔ la fana.\n26A ko: «Ni aw be mɛnni kɛ ne, Masaba aw ka Ala fɛ, n'aw be kotilennin kɛ ne ɲakɔrɔ, k'aw tulo malɔ ne ka kuma na, ka ne ka sariyaw bɛɛ bato, ne tun ye Ezipitikaw tɔɔrɔ ni bana minw ye, ne tena o si la aw kan, bari ne ye Masaba ye, min b'aw kɛnɛya.»\n27O kɔ, u sera Elimu. Jii bɔyɔrɔ tan ni fila, ani tamarosun bi wolonwula tun be yen. U sigira jida la yen.


Zan 7 AKKDC08 - O kɔ, Yezu tora ka Galile mara - Bible Search\nZan 6 Zan 8\nYezu balimaw ma l'a la\n1O kɔ, Yezu tora ka Galile mara yaalayaala. A tun t'a fɛ ka taga Zude mara yaala, bari o yɔrɔ zuwifuw tun b'a fɛ k'a faga. 2- O bɛɛ n'a ta, zuwifuw ka Sumanladon ɲanagwɛ tun surunyana ka ban, 3a dɔgɔninw y'a fɔ a ye ko: «Bɔ yan ka taga Zude, waasa i ka kalandenw k'i ka kabako kɛtaw ye fana. 4N'i b'a fɛ mɔgɔw k'i lɔn, e t'i ka kɛwaliw kɛ dogo la. I be kabakow kɛ cogo min na, taga i yɛrɛ yira diɲɛ na.» 5O y'a sɔrɔ a dɔgɔninw yɛrɛ tun ma la a la. 6Yezu y'u jaabi ko: «Ne ka waati ma se ban. Aw kɔni, waati bɛɛ ka ɲi aw fɛ. 7Adamadenw kɔni te se k'aw kɔniya. Nga u be ne kɔniya, bari ne be to k'a fɔ k'u ka kɛwaliw ka jugu. 8Aw yɛrɛ ka taga o ɲanagwɛ nin na, ne kɔni tena taga, bari ne ka waati ma se fɔlɔ.» 9A y'o kuma nunu fɔ ka ban, a tora Galile. 10Nga a dɔgɔninw taanin kɔ ɲanagwɛ la Zude, a fana ye sira ta, a ma sɔn mɔgɔ k'a ye. A tagara dogo la.\nYezu be mɔgɔw kalan Gwatakɔrɔsigi ɲanagwɛ la\n11Zuwifuw tun be Yezu yɔrɔ ɲinina ɲanagwɛ tuma na. U tun b'a fɔ ko: «A yɛrɛ be min le sa?» 12Mɔgɔw tun be ɲɔgɔn sɔsɔra kosɔbɛ a ka koo la. Dɔw ko mɔgɔɲuman lo, nga dɔw ko jama kunnacɛnbaga lo. 13Nga mɔgɔ si tun te se k'a koo fɔ u kunfɛ ten, bari u tun be siran zuwifuw ɲa. 14K'u to ɲanagwɛ la a tile naaninan ɲɔgɔn, Yezu tagara Alabatosoba kɔnɔ k'a daminɛ ka mɔgɔw kalan. 15Zuwifuw kabakoyara kosɔbɛ, u tora k'a fɔ ko: «A kɛra cogo di ka kɛ lɔnnikɛla ye ten, a do ma kalan mɔgɔ si fɛ.» 16Yezu y'u jaabi ko: «Ne be mɔgɔw kalan koo minw na, u ma bɔ ne fɛ, u bɔra ne cibaga le fɛ. 17Mɔgɔ min b'a fɛ ka Ala sago kɛ, o tigi ben'a lɔn ko ne ka kalan be bɔ Ala fɛ, ko ne yɛrɛ ka kuma tɛ. 18Mɔgɔ min b'a yɛrɛ koo fɔ, o b'a yɛrɛ tanuyɔrɔ le ɲini. Nga min b'a cibaga koo fɔ, janko ka boɲa l'a kan, ale ye tiɲɛfɔla ye, dibidibi foyi t'o tigi ka kuma na. 19Musa le ma sariya di aw ma wa? K'a sɔrɔ aw si t'o sariya bato. Mun na aw b'a fɛ ka ne faga?» 20Mɔgɔw y'a jaabi ko: «E ye jinatɔ le ye. Jɔn le b'a fɛ k'i faga?» 21Yezu y'u jaabi ko: «Ne ye koo kelen kɛ, o y'aw bɛɛ dabari ban. 22- Musa ye kɛnɛkɛnɛ sariya fɔ aw ye (k'a sɔrɔ a ma daminɛ ale ma, nga a bɔra an faaw le la). Ayiwa, aw be deenw kɛnɛkɛnɛ lafiɲɛlon na. 23- Ka mɔgɔ kɛnɛkɛnɛ lafiɲɛlon na, n'o te Musa ka sariya cɛn, mun na aw be dimi ne kɔrɔ ko ne ye mɔgɔ kɛnɛya lafiɲɛlon na? 24Aw kana koo yeta dama filɛ ka mɔgɔ jalaki. Nga, aw k'o kɛ ni tilenninya ye.»\nYezu ye Kisibaga ye wa?\n25Zeruzalɛmuka dɔw tun b'a fɔra ko: «U te cɛɛ nin le fagayɔrɔ ɲinina wa? 26A ye n'a be kumana kɛnɛ kan u do te foyi fɔra a ye. Yala an ka siya ɲamɔgɔw y'a lɔn sisan ko ale lo ye Ala ka Mɔgɔ wolomanin nin ye wa? 27Anw kɔni be nin bɔyɔrɔ lɔn. K'a sɔrɔ ni Ala ka Mɔgɔ wolomanin nin nana, mɔgɔ ten'a bɔyɔrɔ lɔn.» 28O y'a sɔrɔ Yezu tun be mɔgɔw kalanna Alabatosoba kɔnɔ, a y'u jaabi ko: «Tiɲɛ na, aw be ne lɔn, aw be n bɔyɔrɔ fana lɔn! K'a sɔrɔ ne ma na n yɛrɛ ma. Ne cibaga ye tiɲɛtigi ye, aw te ale lɔn. 29Nga ne be ale lɔn bari n bɔra ale lo fɛ, ale lo ye ne ci fana.» 30O tuma na, u tun b'a fɛ k'a minɛ, nga mɔgɔ si ma se ka maga a la, bari a ka waati tun ma se fɔlɔ. 31O bɛɛ n'a ta, jama cɛma, caaman lar'a la, u tora k'a fɔ ko: «Ni Ala ka Mɔgɔ wolomanin nin nana tuma min na, yala a bena kabako dɔ wɛrɛw kɛ ka tɛmɛ cɛɛ nin ta kan wa?»\nAlabatosoba kɔlɔsibagaw b'a fɛ ka Yezu minɛ\n32Mɔgɔw tun be Yezu ka koo ŋunuŋununa jama cɛma fɔɔ ka taga bila *Fariziɲɛw tulo la. Olu ni sarakalasebagaw kuntigiw ye Alabatosoba kɔlɔsibagaw ci k'u ka taga Yezu minɛ. 33Yezu y'a fɔ jama ye ko: «Waati dɔɔni le tora ne bena min kɛ n'aw ye, o kɔ, ne be segi n cibaga fɛ. 34Aw bena ne yɔrɔ ɲini ka dɛsɛ, aw tena ne ye. Bari ne bena to yɔrɔ min na, aw tena se ka na yen.» 35Zuwifuw tora k'a fɔ u ni ɲɔgɔn cɛ ko: «Nin bena se ka taga yɔrɔ jumɛn n'anw ben'a yɔrɔ ɲini ka dɛsɛ? An ka siya minw jɛnsɛnnin be siya wɛrɛw cɛma, a bena taga olu le fɛ ka siya wɛrɛw kalan wa? 36A y'a fɔ ko an bena ale yɔrɔ ɲini ka dɛsɛ, ko an tena ale ye. Ani ko ale bena to yɔrɔ min na, ko an tena se ka taga yen. O kɔrɔ ye mun ye?»\nSumanladon ɲanagwɛ labanlon\n37- Sumanladon ɲanagwɛ labanlon na, n'o y'a lonba ye, Yezu lɔra k'a fɔ jama ye ko: «Ni minnɔgɔ be mɔgɔ min na, o tigi ka na ne fɛ ka jii min. 38- Ni mɔgɔ min lara ne la, o tigi bena kɛ jiɲuman buyiyɔrɔ ye i ko a fɔra Ala ka kuma na cogo min na.» 39Mɔgɔ minw bena la a la, olu bena Nii Senuman min sɔrɔ, a tun be o le koo fɔra ten. Nii Senuman tun ma di fɔlɔ bari Yezu tun ma boɲa sɔrɔ fɔlɔ.\nJama be faran Yezu kosɔn\n40Dɔw ye Yezu ka kuma nunu mɛn minkɛ, u tora k'a fɔ jama cɛma ko: «Tiɲɛ na, nin le ye kiraba nin ye.» 41Dɔw ko: «Ala ka Mɔgɔ wolomanin lo.» Nga dɔw ko: «A ka kan ka bɔ Galile wa? 42- A ma fɔ Ala ka kuma na ko Ala ka Mɔgɔ wolomanin buruju bena bɔ masacɛ Dawuda la wa? N'o ka dugu ye Bɛtilehɛmu ye.» 43Jama daa fɔnna ɲɔgɔn kɔ Yezu kosɔn. 44U dɔw tun b'a fɛ k'a minɛ, nga o si ma se ka maga a la.\n45Alabatosoba kɔlɔsibaga nunu kɔsegira ka taga sarakalasebagaw kuntigiw ni *Fariziɲɛw fɛ. U y'u ɲininga ko: «Mun na aw ma na n'a ye?» 46U y'u jaabi ko: «Ii! Mɔgɔ ka kuma te ɲa ka tɛmɛ nin ta kan!» 47Fariziɲɛw y'u ɲininga ko: «Aw fana y'a to a sera aw kɔrɔ kɛ? 48An ka siya ɲamɔgɔw, walima Fariziɲɛw cɛma, jɔn le lar'a la? 49Ni jama nin tɛ, olu te Musa ka sariya lɔn do! U danganinw lo.» 50- Nikodɛmu min tun tagara Yezu fɛ loon dɔ, n'ale ye Fariziɲɛ nunu dɔ ye, ale y'a fɔ ko: 51«Ka kɛɲɛ ni sariya ye, an be se ka mɔgɔ jalaki n'a tigi darakan ma mɛn wa? N'a ka kɛwali ma lɔn wa?» 52U y'ale jaabi ko: «E fana ye Galileka ye wa? Ala ka kuma sɛgɛsɛgɛ kosɔbɛ, i ben'a ye ko kira si te bɔ Galile mara la.»\n[ 53Mɔgɔ nunu bɛɛ tɛmɛna k'u ka soo siraw ta.


MAKABEW FILANAN 3 AKKDC08 - Ka Ala ka dugu nin mɔgɔw - Bible Search\nMAKABEW FILANAN 2 MAKABEW FILANAN 4\nMAKABEW FILANAN 3\nSimɔn janfaci ka koo\n1Ka Ala ka dugu nin mɔgɔw siginin to hɛrɛ la kosɔbɛ, mɔgɔw tun be sariyaw bato kosɔbɛ, sarakalasebagaw kuntigi Oniyasi ka Alaɲasiran kosɔn, bari kojugu koo tun ka go a ye haali. 2O la, hali yɔrɔ wɛrɛ masaw tun be boɲa la Alabatosoba kan ani ka fɛnbabaw di a kosɔn. 3Fɔɔ Azi masacɛ Selekusi tun be to k'a yɛrɛ ka sɔrɔ dɔ di ka lɔ ni sarakako musakaw bɛɛ ye. 4Nga Simɔn tɔgɔla dɔ, Biliga kɔmɔgɔ tun lo. Ale tun ye Alabatosoba nafolo kɔlɔsibaga ye, ale ni sarakalasebagaw kuntigi tun bilara ɲɔgɔn na dugu feerelikɛyɔrɔw kama. 5A tun te ɲa sɔrɔla Oniyasi fɛ minkɛ, a tagara Tarazeyasi deen Apoloniyusi fɛ. Ale tun ye Siriba ni Fenisi mara kɛlɛkuntigi ye o waati la. 6Simɔn y'a fɔ a ye ko Zeruzalɛmu Alabatosoba kɔnɔ nafolo ka ca haali, ko min lara sarakako musakaw kan, ko a yɛrɛ tɛ se ka jati. A y'a fɔ fana ko min lar'a kan, k'o be se ka minɛ ka di masacɛ ma.\n7Masacɛ ni Apoloniyusi ka ɲɔgɔnye dɔ seen fɛ, a ye nafolo nin koo fɔ masacɛ ye, u tun ye min koo fɔ a ye. Ale ye Eliwodɔri le wele k'a ci, min tun y'a ka koow ɲamɔgɔ ye, ko a ka taga o nafolo kofɔnin nin minɛ. 8O yɔrɔnin bɛɛ, Eliwodɔri ye sira ta, k'a yɛrɛ kɛ Siriba ni Fenisi maraw filɛbaga ye. Nga a tun bɔra masacɛ sago le kama. 9A sera Zeruzalɛmu tuma min na, sarakalasebagaw kuntigi ni dugu mɔgɔw y'a kunbɛn ka ɲa. A y'a nakun fɔ. Kibaruya min tun dir'a ma Alabatosoba nafoloko la, a y'o fɔ. A ko: «Yala o kuma nunu ye tiɲɛ ye wa?» 10Sarakalasebagaw kuntigi ye nafolo nin cogoya fɔ a ye ko: «Dɔ ye firiyamusow ni falatɔw ka nafolo maranin ye, 11dɔ ye Tobi dencɛ Irikan ta ye, min ye mɔgɔbaba ye. Simɔn mɔgɔjugu ye min fɔ, galon lo. Warigwɛ nin ye tɔni tan ni kelen ye, sanu ye tɔni duuru ni tilan ye. 12O la, ka maga mɔgɔ nunu ka fɛɛnw na, o te se ka kɛ. U y'u jigi la o yɔrɔ saniyanin nin kan le, diɲɛ bɛɛ be boɲa lara Alabatosoba min kan, u te se ka tɔɲɔ.»\nZeruzalɛmukaw hakili ɲagamiko\n13Eliwodɔri kɔni tun b'a la dɔrɔn ko nafolo nin ka kan ka ta ka ta'a fara masacɛ ta kan le, ka kɛɲɛ ni masacɛ ka kuma ye. 14A tun ye loon min sigi, o loon sera, a donna Alabatosoba kɔnɔ ko a be jatili daminɛ. Dugu mɔgɔw bɛɛ hakili ɲagamina kosɔbɛ. 15Sarakalasebagaw y'u ka baarakɛfaniw don, k'u kunbiri gwan k'u ɲaa biri duguma sarakabɔyɔrɔ ɲafɛ ka to ka Sankolotigi dali ko a ka nafolo nin sutara a tigiw ye, bari ale yɛrɛ le ye sariya sigi fɛɛn maraninw kosɔn. 16N'i ye sarakalasebagaw kuntigi ye, a be lɔn yɛrɛ ko a dusu tɔɔrɔnin lo. A filɛlikɛcogo n'a yɛrɛ cogo bɛɛ tun b'a yira ko a nii tɔɔrɔnin lo. 17Siranya, n'a yɛrɛyɛrɛcogo bɛɛ tun b'a dusu tɔɔrɔko yira a filɛbagaw la. 18Mɔgɔw tun be boli ka bɔ u ka soo ka taga dalili kɛ jɛnkulu jɛnkulu, janko Alabatosoba nin maloyako ka dabila. 19Musow ye bɔɔrɔw kɛ tafe ye k'o siri u siin kɔrɔ ka bɔ ka bɔlɔnw fa. Sunguru minw tun te kɛnɛma, olu dɔw tun be bolibolila ka taga dondaw la, dɔw tun be bolibolila kogow kan, dɔw tun be jɛngɛ ka filɛli kɛ ni fenɛtiriw ye. 20U bɛɛ bolo tun wilinin be sanfɛ ka dɛmɛ ɲini Ala fɛ. 21N'i ye mɔgɔw lalanin ye ka ɲagami duguma, ka sarakalasebagaw kuntigi firinfirintɔ ye dusukasi bolo, makariko daan tun lo.\n22Ka mɔgɔw to Matigi, Setigi dalili la, ko a ka mɔgɔw ka nafolo maranin sutara u ye, 23Koo min tun latigɛra, Eliwodɔri tun b'a la k'o kɛ.\nMatigi b'a ka yɔrɔ tanga\n24Eliwodɔri n'a ka kɛlɛdenw tun sera nafolo marayɔrɔ donda la, o waati yɛrɛ la, Ala min ye setigi ye, n'a be fɛɛnw bɛɛ kunna sankolo la, ale ye fɛnba dɔ yira. Minw bɛɛ tun sɔnna ka don yen, Ala ka sebagaya sera olu bɛɛ ma, u barika banna, u jaa tigɛra. 25U ye fɛɛn min ye, o filɛ: U ye soo dɔ ye, a labɛnnin tun lo kosɔbɛ. Mɔgɔ min tun b'a kan, ale be siranya bila mɔgɔ la haali. Soo nin girinna k'a ɲafɛsenw kɔrɔta Eliwodɔri kama. Cɛɛ min tun b'a kan, ale ka kɛlɛkɛminanw tun ye sanu ye. 26O waati yɛrɛ la fana, Eliwodɔri ye kanbelen fila dɔ ye, fanga tun b'u la kosɔbɛ, u tun cɛɛ ka ɲi haali, dakamanafani tun b'u kaan na. U lɔr'a faan fila bɛɛ la ka to k'a bugɔ dɔrɔn, ni bugɔli farimanw ye. 27O yɔrɔnin kelen, Eliwodɔri benna ka kirin. U y'a ta k'a la fɛɛn dɔ kan. 28Ale min tun donna nafolo marayɔrɔ nin na, ni nɔfɛmɔgɔ caaman ye ni a ka kɛlɛdenw bɛɛ ye, u y'ale ta ka taga dɛsɛ kosɔn, a tun te se tugu, mɔgɔ nunu y'a lɔn tiɲɛ na ko Ala ye setigi ye.\n29Ala ka setigiya kosɔn, cɛɛ nin lara tɛtɛtɛ, a te sera ka kuma, a jigi tun te dɛmɛ ni foyi kan tugu. 30Nga dugu mɔgɔw tora ka Matigi tanu, ale min ye koba kɛ ka boɲa la a ka yɔrɔ kan. Alabatosoba min tun kɛra siranyayɔrɔ ye, a ma mɛn, o yɔrɔ bɛɛ kɛra nisɔndiya ye kosɔbɛ, bari, Matigi Setigi ye koo kɛ.\nAla bolo be se Eliwodɔri ma\n31Eliwodɔri bilasirabaga dɔw teliyara k'a fɔ Oniyasi ye ko a ka Fɛɛn bɛɛ kuntigi dali a ka cɛɛ nin kisi, min lanin ye a tora dɔɔni dɔrɔn a be sa. 32Janko masacɛ kan'a fɔ ko zuwifuw ye duu siri Eliwodɔri la, sarakalasebagaw kuntigi ye saraka bɔ waasa cɛɛ nii ka segi a ma. 33A tun be kojugu yafa saraka nin bɔra tuma min na, Eliwodɔri ye kanbelen nunu ye tugu, fani min tun b'u kaan na ka kɔrɔ, o le tun b'u la. U lɔnin tun b'a gɛrɛfɛ. U y'a fɔ a ye ko: «Sarakalasebagaw kuntigi Oniyasi fo kosɔbɛ, daan tɛ foli min na. Bari, ale kosɔn lo Matigi y'i kisi. 34Sankolotigi ye ele min bugɔ, wili sisan ka taga ale Ala ka setigiya fɔ mɔgɔw bɛɛ ye.» U y'o fɔ ka ban dɔrɔn, u tununa.\nEliwodɔri be Ala ka sebagaya fɔ\n35Eliwodɔri ye saraka bɔ Matigi ye ka ban, k'a daa di a nii kisibaga ma fɛɛn caaman la. A ye sira ɲini Oniyasi fɛ, a kɔsegira n'a ka kɛlɛdenw ye masacɛ fɛ. 36Ala ye min kɛ, ni Eliwodɔri y'o ye, a tora k'o fɔ bɛɛ ɲana. 37Masacɛ y'a ɲininga ko mɔgɔ sifa jumɛn le ka ɲi ka bila ka taga o yɔrɔ la tugu. Eliwodɔri y'a jaabi ko: 38«N'i jugu dɔ be yen, walima mɔgɔ min b'i ka fanga bɔsiyɔrɔ ɲinina, o mɔgɔ bɔɲɔgɔnko le ka ɲi ka bila ka taga yen. A mugunin le bena kɔsegi e ma, n'a kisira kɔni. Bari, sebagaya dɔ be yɔrɔ nin na. 39Ala min sigiyɔrɔ be sankolo la, ale lo be yɔrɔ nin kɔlɔsira, ani k'a tanga. Mɔgɔ min mana don yen ni miiriyajugu ye, a b'o bugɔ k'a halaki.» 40Eliwodɔri ka koo, ni Alabatosoba nafolo tangako kɛra ten le.


Mas fɔlɔ 16 AKKDC08 - Masaba kumana Anani dencɛ Zewu fɛ - Bible Search\nMas fɔlɔ 15 Mas fɔlɔ 17\nMas fɔlɔ 16\n1Masaba kumana Anani dencɛ Zewu fɛ ko a k'a fɔ Bayesa ye ko: 2«Ele Bayesa tun te foyi ye. Ne y'i kɔrɔta k'i kɛ n ka jama Isirayɛli kuntigi ye. Nga e ye Zerobowamu ka kɛwaliw ɲɔgɔn kɛ, ka ne ka jama Isirayɛli bila hakɛ la, ka ne dimi. 3O la, ne bena ele Bayesa n'i ka soo halaki, k'i ka soo kɛ i n'a fɔ Nebati dencɛ Zerobowamu ta. 4E Bayesa ka somɔgɔ min mana sa dugu kɔnɔ, wuluw le ben'a ɲimi. Min mana sa kongo kɔnɔ, kɔnɔw bena o dumu.»\n5Bayesa ka kɛwali tɔw, n'a ka baara, n'a ka cɛfariyakow, o be sɔrɔ Isirayɛli mara masaw ka loon o loon kibaru sɛbɛ kɔnɔ. 6Bayesa sara, u y'a suu don Tirisa. O kɔ, a dencɛ Ela sigir'a nɔɔ na masaya la. 7Anani dencɛ kira Zewu ye Masaba ka kuma fɔ Bayesa n'a ka somɔgɔw ye, bari a tun ye kojugu kɛ Masaba ɲakɔrɔ, ka Masaba dimi a ka kɛwaliw kosɔn, ani a y'a yɛrɛ kɛ i n'a fɔ Zerobowamu n'a ka somɔgɔw. O dama tɛ, a ye Zerobowamu ka soo halaki fana.\nIsirayɛli mara masacɛ Ela ka koo\n8Zuda mara masacɛ Aza ka masaya saan mugan ni wɔɔrɔnan na, Bayesa dencɛ Ela kɛra masa ye Isirayɛli mara kunna. A tun sigira masaya la Tirisa dugu kɔnɔ saan fila. 9A ka dakɔrɔsigi Zimuri, min tun y'a ka kɛlɛkɛwotorow tilancɛ kuntigi ye, ale bɛnna ni mɔgɔ dɔw ye ka wili a kama. O y'a sɔrɔ ale Ela tun be Tirisa n'a be minnibaba kɛra, masacɛ ka soo kuntigi Arisa ka soo. 10Zimuri donna soo nin kɔnɔ k'a faga, o kɛra Zuda mara masacɛ Aza ka masaya saan mugan ni wolonwulanan na. O kɔ, Zimuri sigir'a nɔɔ na. 11Ale sera ka sigi ka kɛ masacɛ ye tuma min na dɔrɔn, a ye Bayesa ka somɔgɔw bɛɛ halaki. A ma cɛden si to, hali a fadenw, n'a teriw, a m'u si to. 12Zimuri ye Bayesa ka somɔgɔw bɛɛ halaki, ka kɛɲɛ ni Masaba ka kuma ye a tun ye min fɔ kira Zewu barika la, Bayesa kosɔn. 13Bari Bayesa n'a dencɛ Ela tun ye kojugu caaman kɛ, ka Isirayɛlidenw bila o la fana. U tun ye joow dilan, fɛɛn kuntan nunu, o ye Masaba, Isirayɛli ka Ala dimi.\n14Ela ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ.\nIsirayɛli mara masacɛ Zimuri ka koo\n15Zuda mara masacɛ Aza ka masaya saan mugan ni wolonwulanan na, Zimuri kɛra masa ye Tirisa tile wolonwula kɔnɔ. O y'a sɔrɔ, kɛlɛdenw tun tagara sigi ka Gibetɔn dugu datugu, min ye filisiw ka dugu dɔ ye. 16Isirayɛliden minw tun be kongo kɔnɔ, olu y'a mɛn tuma min na ko Zimuri tun ye janfa siri ka masacɛ faga, o loon kelen na u ye ɲɔgɔnye kɛ k'u to u sigiyɔrɔ la ka kɛlɛkuntigi Omuri woloma k'a kɛ masacɛ ye. 17Omuri ni jama bɛɛ wilila ka bɔ Gibetɔn ka na Tirisa datugu. 18Zimuri y'a ye ko dugu minɛna minkɛ, a wilila ka don masaso boon dɔ kɔnɔ, ka soo nin jɛni n'ale yɛrɛ ye. A sara 19a yɛrɛ ka kojugu le kosɔn, a tun ye minw kɛ Masaba ɲakɔrɔ. A tun tugura Zerobowamu kɔ k'a ka hakɛ ɲɔgɔn kɛ, min tun ye Isirayɛlidenw bila hakɛ la.\n20Zimuri ka kɛwali tɔw, n'a ka janfako, o be sɔrɔ Isirayɛli mara masaw ka loon o loon kibaru sɛbɛ kɔnɔ.\n21Isirayɛli jama faranna ka kɛ jɛnkulu fila ye. Kelen tugura Ginati dencɛ Tibini kɔ k'ale kɛ masa ye, tɔ kelen nin fana tugura Omuri kɔ. 22Minw tun tugura Omuri kɔ, olu sera Ginati dencɛ Tibini taw kɔrɔ. Tibini sara, Omuri sigira masaya la.\nIsirayɛli mara masacɛ Omuri ka koo\n23Zuda mara masacɛ Aza ka masaya saan bi saba ni kelennan na, Omuri kɛra masacɛ ye Isirayɛli mara kunna. A ye saan tan ni fila kɛ masaya la. A ye saan nunu tilancɛ kɛ Tirisa. 24O kɔ, a ye Samari kulu san Sɛmɛri fɛ warigwɛ kuru waa wɔɔrɔ la. A ye dugu sigi o kulu nin kan k'a tɔgɔ la ko Samari, o ye kulutigi kɔrɔman Sɛmɛri tɔgɔ ye.\n25Masacɛ minw tɛmɛna Omuri ɲa, a ye hakɛ kɛ Masaba ɲakɔrɔ ka tɛmɛ olu bɛɛ kan. 26A tugura Nebati dencɛ Zerobowamu kɔ k'a ka hakɛ bɛɛ ɲɔgɔn kɛ, min tun ye Isirayɛlidenw bila hakɛ la. O n'u ka josɔnko ye Masaba, Isirayɛli ka Ala dimi.\n27Omuri ka kɛwali tɔw, n'a ka baara, n'a ka cɛfariyakow, o be sɔrɔ Isirayɛli mara masaw ka loon o loon kibaru sɛbɛ kɔnɔ. 28Omuri sara, u y'a suu don Samari. O kɔ, a deen Akabu sigir'a nɔɔ na masaya la.\nIsirayɛli mara masacɛ Akabu ka koo\n29Zuda mara masacɛ Aza ka masaya saan bi saba ni seeginan na, Omuri dencɛ Akabu sigira masaya la Isirayɛli mara kunna. A ye saan mugan ni fila kɛ masaya la Isirayɛli mara kunna Samari. 30Masacɛ minw tɛmɛna Omuri dencɛ Akabu ɲa, a ye kojugu kɛ Masaba ɲakɔrɔ ka tɛmɛ olu bɛɛ kan.\n31Nebati dencɛ Zerobowamu ka hakɛw tun ka dɔgɔ a ɲana. A wilila ka taga Sidɔnkaw ka masacɛ Ɛtibaali denmuso Zezabɛli furu, ani k'a daminɛ ka *Baali boɲa k'a sɔn. 32A ye soo dɔ lɔ Samari, Baali tɔgɔ la, ka Baali sɔnyɔrɔ sigi o kɔnɔ. 33A fana ye *Asera jaa dilan. Isirayɛli mara masacɛ minw tɛmɛna a ɲa, Akabu ye kojugu kɛ ka tɛmɛ olu bɛɛ kan, ka Masaba, Isirayɛli ka Ala dimi.\n34- Ale Akabu ka waati la, Betɛlika Iyɛli ye Zeriko dugu lalaga k'a lɔ. A tun b'a juu sigira tuma min na, a y'a denkɔrɔba fɔlɔ Abiramu le kɛ saraka ye fɔlɔ. Loon min na u ye koonw don dugu dondaw la, a y'a dencɛ laban Segubu le kɛ saraka ye. O kɛra ka kɛɲɛ ni Masaba ka fɔta ye Zozuwe ye.


Sam fɔlɔ 6 AKKDC08 - Masaba ka layidu taamasiɲɛ kɛsu ye - Bible Search\nSam fɔlɔ 5 Sam fɔlɔ 7\nSam fɔlɔ 6\nFilisiw be Ala ka layidu taamasiɲɛ kɛsu kɔsegi\n1Masaba ka layidu taamasiɲɛ kɛsu ye kalo wolonwula kɛ filisiw ka jamana na. 2O la, filisiw y'u ka murutigiw ni lagwɛlikɛlaw wele k'u ɲininga ko: «An ka kan ka mun le kɛ ni Masaba ka layidu taamasiɲɛ kɛsu ye? An ka kan k'a kɔsegi k'a ci a bɔyɔrɔ la cogo min na, aw k'o fɔ an ye.» 3U y'u jaabi ko: «Ni aw be Isirayɛlidenw ka Ala ka layidu taamasiɲɛ kɛsu kɔsegi, aw kan'a ci gwansan, aw k'aw ka fili yafa saraka bɔ fɔlɔ. O la, aw bena kɛnɛya, ani k'a faamu fɛɛn min y'a to a bolo tun b'aw kan tuma bɛɛ.» 4U y'u ɲininga ko: «An bena saraka jumɛn le bɔ an ka kojugu kosɔn?» Sarakalasebaga nunu y'a fɔ u ye ko: «Ka kɛɲɛ ni aw ɲamɔgɔw daa ye, aw ka kookoo falennin jaa duuru ni ɲinan jaa duuru dilan ni sanu ye, k'o d'a ma. Bari o bana kelen le ye aw, n'aw ɲamɔgɔw minɛ. 5Aw ka kookoo falennin jaaw ni ɲinan jaaw dilan minw be jamana cɛnna, ka boɲa la Isirayɛli ka Ala kan. N'a sɔrɔ a ben'a bolo bɔ aw, n'aw ka batofɛnw ni aw ka jamana kan. 6Mun na aw b'aw dusu gwɛlɛya, i n'a fɔ Ezipitikaw n'u ka masacɛ tun y'a kɛ cogo min na? O Ala nin le tun ma olu tɔɔrɔ, fɔɔ u sɔnna ka sira di Isirayɛlidenw ma wa? 7Sisan aw ka wotorokura dilan. Misi minw ma sɛnɛ kɛ ka ye, ni denfitiniw b'u fɛ, aw k'olu fila minɛ, ka wotoro nin siri olu la. Aw ka deen nunu minɛ k'u don wɛɛrɛ kɔnɔ tugu. 8O kɔ, aw ka Masaba ka layidu taamasiɲɛ kɛsu ta k'o bila wotoro nin kan. Aw ye fɛɛn minw dilan ni sanu ye k'o kɛ aw ka fili yafa saraka ye, aw k'olu don kɛsu dɔ kɔnɔ k'o sigi a gɛrɛfɛ. Aw k'a to a be taga. 9Aw ka to k'a kɔlɔsi. N'a ye sira minɛ min be taga Bɛtisɛmɛsi faan na a ka jamana na, o kɔrɔ ko Masaba le tun ye nin kojuguba kɛ an na. N'o ma kɛ, an ben'a faamu ko ale bolo tun te an kan, ko tɔɔrɔ nin sera an ma dɔrɔn.» 10Mɔgɔ nunu y'o kɛ. U ye wotoro siri misi fila la, denfitiniw be minw fɛ, k'o denfitiniw minɛ k'u datugu wɛɛrɛ kɔnɔ. 11U ye Masaba ka layidu taamasiɲɛ kɛsu bila wotoro kan, ni kɛsu dɔ nin, ɲinanjaw ni kookoo falennin jaa minw dilanna ni sanu ye be min kɔnɔ. 12Misiw ye Bɛtisɛmɛsi sira minɛ ka tilen n'u be taga n'a ye ka to ka kasi, u ma faran kinibolo fɛ walima numanbolo fɛ. Filisiw ka ɲamɔgɔw tugura u kɔ fɔɔ ka taga se Bɛtisɛmɛsi mara daan na. 13Bɛtisɛmɛsikaw tun be sumantigɛ la kɔkɛnɛ na. U ko u be filɛli kɛ, u ye Ala ka layidu taamasiɲɛ kɛsu natɔ ye, u nisɔndiyar'a kosɔn. 14A sera Zozuwe ka foro kɔnɔ, min bɔra Bɛtisɛmɛsi, a lɔra o yɔrɔ la, kabakuru belebeleba dɔ gɛrɛfɛ. U ye wotoro nin lɔgɔ ci ka misi nunu bɔ saraka jɛnita ye Masaba ye. 15Levi kɔmɔgɔw ye Masaba ka layidu taamasiɲɛ kɛsu jigi ni kɛsu dɔ nin, fɛɛn minw tun dilanna ni sanu ye, olu tun b'o kɔnɔ, k'u bila kabakuru belebeleba nin kan. Bɛtisɛmɛsikaw ye saraka jɛnita bɔ Masaba ye o loon na, ani saraka wɛrɛw. 16Filisiw ka ɲamɔgɔ duuru nunu y'o ye, u kɔsegira o loon kelen na yen ka taga Ekurɔn.\n17Filisiw tun ye kookoo falennin jaa minw dilan ni sanu ye k'u kɛ fili yafa saraka ye Masaba ma, o le ye nunu ye. Kelen tun ye Asidɔdi ta ye, kelen tun ye Gaza ta ye, kelen tun ye Asikalɔn ta ye, kelen tun ye Gati ta ye, kelen fana tun ye Ekurɔn ta ye. 18Filisiw ka ɲamɔgɔw tun be dugu barikaman, walima dugu gwansan minw mara, ɲinanja minw tun dilanna ni sanu ye, olu tun kɛɲɛnin be n'o dugu nunu daa ye. Masaba ka layidu taamasiɲɛ kɛsu tun bilara kabakuru belebeleba min kan, ale be yen halibi Zozuwe ka foro la, min bɔra Bɛtisɛmɛsi.\n19Bɛtisɛmɛsikaw ye Masaba ka layidu taamasiɲɛ kɛsu filɛ minkɛ, o la, Masaba y'u dɔw faga. A ye mɔgɔ bi wolonwula faga u cɛma. Jama dusu kasira, bari Masaba tun y'u tɔɔrɔ kosɔbɛ. 20O yɔrɔ mɔgɔw y'a fɔ ko: «Jɔn le be se ka lɔ Masaba ɲakɔrɔ, Ala senuman? A ka layidu taamasiɲɛ kɛsu ka kan ka taga min ka bɔ an kɔrɔ?» 21U ye mɔgɔw ci ka ta'a fɔ Kiriyatayimukaw ye ko: «Filisiw kɔsegira ka na ni Masaba ka layidu taamasiɲɛ kɛsu ye, aw ka n'a ta ka taga n'a ye aw fɛ.»


MAKABEW FILANAN 9 AKKDC08 - O waati la, Antiyokusi tun - Bible Search\nMAKABEW FILANAN 8 MAKABEW FILANAN 10\nMAKABEW FILANAN 9\nAntiyokusi Epifani labanko\n(Mak fɔlɔ 6.1-17; Mak 2nan 1.11-17)\n1O waati la, Antiyokusi tun segira ka bɔ Pɛrɛsi maraw la ni dɔgɔya ye. 2A tun donna dugu dɔ kɔnɔ min tɔgɔ ko Pɛrisepolisi, k'a daminɛ k'o dugu minɛ, k'u ka batoliso kɔnɔ fɛɛnw ta. Nga dugumɔgɔw murutira ka kɛlɛkɛminanw ta. Jamana mɔgɔw ye Antiyokusi gwɛn. A kɛra ten, a wajibiyara ka boli maloya la. 3A tun sera Ɛkibatani gɛrɛfɛ tuma min na, fɛɛn min tun ye Nikanɔri ni Timote ka mɔgɔw sɔrɔ, a y'o mɛn. 4A dimininba a gwɛnko la Pɛrɛsi jamana na, a y'a fɔ ko ale ye dɔgɔya min sɔrɔ pɛrɛsiw fɛ, ko fɔɔ ale k'o juru sara zuwifuw la. O la, a y'a fɔ a ka wotoro bolibaga ye ko a ka taga ɲa, ko a kana lɔ fɔɔ n'u sera u taayɔrɔ la. A y'a fɔ a ka yɛrɛboɲa kɔnɔ ko: «Ni ne sera Zeruzalɛmu tuma min na, ne bena zuwifuw ka forobakaburu bɔ o yɔrɔ la!»\nA tun m'a lɔn ko Sankolotigi Ala ka kiti b'a kɔnɔna. 5Nga Matigi min be fɛɛn bɛɛ ye, Isirayɛli ka Ala, ale ye jolijugu bila a la, min te se ka filɛ, a fana te se ka furakɛ. A ye kuma nin fɔ ka ban dɔrɔn, a kɔnɔ daminɛna ka dimi kosɔbɛ, fura te min na, o y'a sɛgɛn kosɔbɛ. 6O tun ka kan n'a ye kosɔbɛ, bari a tun ye mɔgɔ wɛrɛw tɔɔrɔ ni tɔɔrɔ jugu caaman ye! 7Nga a ka yɛrɛboɲa ma nɔgɔya hali dɔɔni, a tora o la halibi. A dimininba zuwifuw kama, a ko u ka dɔ fara u ka taama kan. A ka wotoro tun be bolila minkɛ ni mankanba ye, yɔrɔnin kelen, a bɔr'a kɔnɔ ka ben ka kolonkolon benkojugu nin fɛ, a kolow bɛɛ fɔnna ɲɔgɔn kɔ. 8A lara tɛtɛtɛ. Ale min tun be miiri ko ale te adamaden gwansan ye, ko ale be se k'a kɛ jikuruw be sɔn ale ka fɔta ma a ka yɛrɛboɲa kosɔn, ko a be se ka kulubabaw ka gwiliya suma. U y'a ta jɔɔ le kɔnɔ ka taga n'a ye. Ala ka setigiya yera ka ɲa bɛɛ fɛ o seen fɛ. 9Alaɲasiranbali nin tun be nii na halibi, nga a tɔɔrɔnin tun lo kojugu. A farikolo tun be bɔbɔra ɲɔgɔn na dimikojugu fɛ, tumu caaman tun be a ɲaa na. Kasa goman tun be bɔr'a fari yɔrɔ tolininw na, fɔɔ kɛlɛdenw bɛɛ tun b'a fɛ ka fɔɔnɔ. 10Ale min tun be miiri ko a bolo be se ka maga lolow la, a ma mɛn, mɔgɔ si tun te se ka gwɛrɛ a la k'a ta ka taga n'a ye kasa goman nin kosɔn.\n11A barika bannin kɔ, a laban na, a y'a daminɛ ka yɛrɛboɲakojugu nin dabila, ani k'a yɛrɛ cogoya lɔn, k'a lɔn fana ko ale be tɔɔrɔba min na, k'o ye Ala bulonɔ ye. 12Kasa min tun be bɔr'a la, ale yɛrɛ tun te sera k'o muɲu minkɛ, a y'a fɔ ko: «A bɛnnin lo adamaden fɛɛn gwansan ka kolo Ala ye, a man kan k'a yɛrɛ kɛɲɛ ni Ala ye.» 13Mɔgɔjugu nin ka dalili tun be donna Matigi min tulo la, o tun man kan ka makari a la tugu. 14A y'a daa di ko a bena Ala ka dugu nin to hɛrɛ la, a tun be teliyara ka taga min halaki pewu, k'a kɛ forobakaburu ye. 15Ko ale tun y'a latigɛ ko ale bena zuwifu nunu kɛ kɔnɔw ka dumuni ye, walima k'u fili kongosogow ye, olu n'u ka denmisɛnw, bari u man kan ni sudon yɛrɛ ye. Ko nga sisan a bena olu ni Atɛnikaw minɛ cogo kelen na. 16A ko ale bena fɛɛn ɲanamanw di ka Alabatosoba fa n'u ye, ale tun kɔnna ka na ben min kan. A tun ye Alabatosoba minan minw ta, ko ale bena o bɛɛ ɲɔgɔn caaman segi, ko ale yɛrɛ bena lɔ ni saraka bɔtaw musaka ye. 17A y'a daa di fana ko a bena kɛ zuwifu ye, ani ka maraw bɛɛ yaala ka Ala ka sebagaya koo fɔ. 18Nga a ka tɔɔrɔw tun te nɔgɔyara haali dɔɔni minkɛ, bari tɔɔrɔ min ka kan, Ala tun y'o l'a kan, a jigi tigɛr'a yɛrɛ cogo la. A ye bataki sɛbɛn zuwifuw ma, k'a fɔ ko:\nAntiyokusi ka bataki zuwifuw ma\n19«Ne be jamanadenw fo, aw zuwifuw, mɔgɔɲuman, mɔgɔbɛrɛw! Ne, masacɛ Antiyokusi, kɛlɛkuntigiba. Nisɔndiya, ni kɛnɛya, ani hɛrɛ ka kɛ aw ye! 20Ni aw ka kɛnɛ, ani aw ka denmisɛnw, n'aw ka koɲaw be kɛra aw sago la, an be barika la Ala ye kosɔbɛ o la. 21Min ye ne ka koo ye, ne bananin be ka la kabini waati dɔ, fanga te n la, nga aw koo be ne dusu la kosɔbɛ. Ne kɔsegitɔ ka bɔ Pɛrɛsi maraw la, ne benna kɔnɔgwanbana la yɔrɔ min na, ne y'a ye ko ne ka kan ka miiri bɛɛ ka hɛrɛ sɔrɔko la. 22Ne jigi ma tigɛ n yɛrɛ cogo la, nga, ne lanin b'a la kosɔbɛ ko ne bena bɔsi bana nin na. 23Ne y'a lɔn ko n faa ye kuluyɔrɔ maraw kɛlɛ tuma min na, ale fana tun y'a yɛrɛ nɔtabaga yira, 24janko ni balinako dɔ kɛra, walima ni kibaruyajugu dɔ sɔrɔla, jamana mɔgɔw hakili kana ɲagami o kosɔn, nga u k'a lɔn ko koɲaw tun tora mɔgɔ min bolo, ko a b'o le bolo. 25N y'a jati minɛ fana ko an gɛrɛfɛ siyaw, an ka mara laminimɔgɔw ka ɲamɔgɔw be waatiɲuman le dɛndɛna. O la, ne ye n deen Antiyokusi woloma, a ka kɛ masacɛ ye. Ne tun y'a yira ani k'a kalifa aw ma siɲɛ caaman, ne taatuma na teliya la kuluyɔrɔ maraw la. Ne ye bataki min d'a ma, a bɔɲɔgɔnko dɔ filɛ, min be nana kɔfɛ. 26O la, ne b'a ɲini aw fɛ sɔbɛ la ko ne ye koɲuman minw kɛ aw ye foroba la, walima danna danna, aw k'aw hakili to o la, aw kelen kelen bɛɛ ka taga ɲa ka koɲuman kɛ ne ni n deen ye. 27Tiɲɛ na, ne lanin b'a la kosɔbɛ, ko a bena ne ka kolatigɛninw bato, k'aw minɛ ka ɲa adamadenya la, ani aw bena ɲɔgɔn faamu kosɔbɛ.»\n28Mɔgɔfagala ni Ala tɔgɔ cɛnbaga nin tɔɔrɔla ten kosɔbɛ, a tun ye min ɲɔgɔn la mɔgɔ wɛrɛw kan. Koo min ye dusukasiko daan ye, o y'a sɔrɔ, a sara jamana wɛrɛ la, kuluw yɔrɔ la. 29A terigwɛlɛn Filipu segira n'a suu ye Antiyɔsi, nga a tun ma la Antiyokusi dencɛ la minkɛ, a bɔra yen ka taga to Ezipiti jamana na, Potoleme Filometɔri fɛ.


<< < Ezekiyɛli 39 > >>\nYɛnŋɛlɛ li yɔn sɛnyoro ta yɛgɛ Gɔgi wi wogo na\n1 «Mboro wo na, sɛnwee pyɔ, Yɛnŋɛlɛ li yɔn sɛnrɛ ti yo ma wa Gɔgi wi na, maga yo fɔ, pa we Fɔ, Yawe Yɛnŋɛlɛ lì yo yɛɛn fɔ: ‹Wele, mi yaa yiri ma kɔrɔgɔ, mboro ŋa Meshɛki cɛnlɛ woolo naa Tubali cɛnlɛ woolo pe togbɔɔ we. 2 Mi yaa kɔɔn tilele mbe kari ma ni; mi yaa kɔɔn yirige fanŋga wa yɔnlɔparawa kamɛŋgɛ kɛɛ tara ti kɔsaga ki ni, mbe pan ma ni wa Izirayɛli tara yanwira ti na. 3 Mi yaa kɔɔn sandiga ki gbɔn wa ma kamɛŋgɛ kɛɛ ki ni mbege jan, mbe ti ma wangala ke yiri wa ma kalige kɛɛ ki ni ke toori. 4 Ma yaa ka to mbe ku wa Izirayɛli tara yanwira ti na, mboro naa ma maliŋgbɔɔnlɔ ŋgbeleye yi ni fuun yi ni konaa cɛngɛlɛ woolo mbele pe yaa ka pye ma ni pe ni. Mi yaa kɔɔn kan kara kasannjɛrɛ, naa sannjɛrɛ ti cɛnlɛ pyew konaa yan cɛnrɛ ti yeri ti yaakara. 5 Ma yaa ka to mbe ku wa yan nawa, katugu muwi mì para.› We Fɔ, Yawe Yɛnŋɛlɛ lo lì yo ma.\n6 «Mi yaa ka kasɔn le wa Magɔgi tara ti ni, leele mbele pe yɛn ma cɛn wa lɔgɔ furo tara ti ni ma pye yɛyinŋge na pɔw, mi yaa ka kasɔn le pe ni fun. Pa kona pe yaa ki jɛn fɔ muwi mi yɛn Yawe Yɛnŋɛlɛ le. 7 Mi yaa ka ti na woolo, Izirayɛli woolo wele, panla mɛgɛ kpoyi ki jɛn. Mi se ka ti panla mɛgɛ kpoyi ki jɔgɔ naa. Ki ka pye ma, cɛngɛlɛ sanŋgala ke yaa ki jɛn fɔ muwi mi yɛn Yawe Yɛnŋɛlɛ le, Izirayɛli woolo Yɛnŋɛlɛ kpoyi le. 8 Wele, ki kagala ke yɛn na paan, ke yaa si pye. We Fɔ, Yawe Yɛnŋɛlɛ lo lì yo ma. Pilige ŋga mìla ki sɛnrɛ yo koyi.\n9 «Kona, leele mbele pe yɛn ma cɛn wa Izirayɛli tara cara ti ni, pe yaa ka yiri mbe kasɔn gbɛri mbe pe juguye pe maliŋgbɔnyaara ti sogo. To ti yɛn tugurɔn sigeyaara jɛgɛlɛ jɛgɛlɛ to naa tugurɔn sigeyaara tugbɔɔrɔ ti ni, naa sandira to naa wangala ke ni, naa ŋgboye poro naa tambaye pe ni. Pe yaa ka ki yaara ti sogo kasɔn fɔ sa gbɔn yɛlɛ kɔlɔshyɛn. 10 Pe se ka kanŋgirɛ ja wa wasege naa, pe se si ka ta kɔn naa wa kɔɔrɔ ti ni, katugu ki maliŋgbɔnyaara to pe yaa ka tɛgɛ mbaa kasɔn ki gbɛri ti ni. Leele mbele pàa Izirayɛli woolo pe yaara ti shɔ pe yeri, pe yaa ka ki woolo pe yaara ti shɔ pe yeri fun. Mbele pàa pe kɛɛ yaara ti san mari koli, pe yaa ka poro fun pe kɛɛ yaara ti san mberi koli fun. We Fɔ, Yawe Yɛnŋɛlɛ lo lì yo ma.\n11 «Ko wagati wo ni, mi yaa ka gboolo lesaga kan Gɔgi wi yeri wa Izirayɛli tara. Ki laga ki yaa ka pye wa cana karifɛnnɛ pe gbunlundɛgɛ ki ni, wa Kɔgɔje kuwo wi yɔnlɔ yirisaga kɛɛ yeri. Ki yaa ka cana karifɛnnɛ pe konɔ li tɔn. Pe yaa ka Gɔgi wi le wa ki laga ki ni mbe pinlɛ wi janwa gbɔlɔ woolo pe ni fuun pe ni. Pe yaa kaa ki laga ki yinri: ‹Gɔgi janwa gbɔlɔ woolo pe gbunlundɛgɛ.› 12 Izirayɛli tara woolo pe ni fuun pe yaa ka pe gboolo pe le, jaŋgo mbe tara ti pye fyɔngɔ fu. Pe yaa ka ki wogo ki pye sa gbɔn fɔ yeŋge kɔlɔshyɛn. 13 Tara woolo pe ni fuun pe yaa ka pe gboolo pe le. Pe yaa ka mɛgɛ ta ki wogo ki kala na, na mi ka kanla gbɔgɔwɔ pi naga pilige ŋga ni we. We Fɔ, Yawe Yɛnŋɛlɛ lo lì yo ma.\n14 «Pe yaa ka leele pele wɔ pe tara ti yanri lagapyew pe toro. Gboolo mbele pè toori ma koro wa tara ti na, pe yaa kaa pe lagajaa poro naa cana karifɛnnɛ pe ni mbaa pe nii; jaŋgo mbe tara ti pye fyɔngɔ fu. Pe yaa ka ki tunŋgo ki pye yeŋge kɔlɔshyɛn ni. 15 Ki leele pe yaa kaa tara ti yanri. Pe ni, na wa ka sa lere kajeere yan laga ŋga na, wi yaa tɛgɛrɛ tɛgɛ le ti tanla, jaŋgo fanŋgɔɔnlɔ pe pan peri lɛ pe sari le fanga ka ni wa Gɔgi janwa gbɔlɔ woolo pe gbunlundɛgɛ ki ni. 16 Wa ki laga ki ni, pe yaa ka ca ka mɛgɛ taga mbaa ki yinri Hamona, ko kɔrɔ wo yɛn janwa gbɔlɔ. Pa pe yaa ki pye yɛɛn, mbe tara ti pye fyɔngɔ fu.\n17 «Mboro wo na, sɛnwee pyɔ, pa we Fɔ, Yawe Yɛnŋɛlɛ lì yo yɛɛn fɔ: ‹Ki yo sannjɛrɛ ti cɛnlɛ pyew li kan konaa yan woŋgaala pe ni fuun pe kan fɔ: Ye pan ye gbogolo, ye yiri kɛɛ ki ni fuun ki na, ye pan ye yɛɛ pile, yanla saraga ki ka, ko ŋga mi jate mì gbɛgɛlɛ. Ki yaa ka pye saraga gbɔlɔ wa Izirayɛli tara yanwira ti na. Ye yaa ka kara ti ka, mbe kasanwa pi wɔ. 18 Ye yaa ka maliŋgbɔɔnlɔ kotogofɛnnɛ pe wire kara ti ka, mbe tara na teele pe kasanwa pi wɔ. Poro pe yaa ka pye paa saraga yɛn wa simbapɛnɛ, naa simbapiile, naa sikapɛnɛ konaa napɛnɛ mbele fuun pè tɔrɔ wa Bazan tara pe yɔnlɔ. 19 Ye yaa ka yanlaga kara ti ka fɔ mbe tin ti na, mbe kasanwa pi wɔ fɔ pi saa ye yɛgɛ ki kanŋgi, wa saraga ŋga mi yaa wɔ ye kan ki na. 20 Wa na liwɛn gbɔɔ pi na, ye yaa ka shɔnye kara, naa shɔn lugufɛnnɛ pe wire kara, naa maliŋgbɔɔnlɔ kotogofɛnnɛ pe wire kara konaa maliŋgbɔɔnlɔ sanmbala pyew pe wire kara ti ka mbe tin.› » We Fɔ, Yawe Yɛnŋɛlɛ lo lì yo ma.\n21 «Mi yaa kanla gbɔgɔwɔ pi naga wa cɛngɛlɛ sanŋgala ke sɔgɔwɔ. Cɛngɛlɛ ke ni fuun ke yaa ka kiti ŋa mi yaa kɔn ke na wi yan konaa na fanŋga kɛɛ ki yaa ka ŋga pye ke na ki ni. 22 Mbege lɛ le ko pilige ko na, Izirayɛli woolo pe yaa ki jɛn fɔ muwi mi yɛn Yawe yɛnŋɛlɛ, pe Yɛnŋɛlɛ le.»\nIzirayɛli woolo pe yaa ka gbɔgɔwɔ mba ta goto\n23 «Kona, cɛngɛlɛ sanŋgala ke yaa kaga jɛn fɔ Izirayɛli woolo pe kajɔgɔrɔ to kala na pàa pe yigi malaga kasopiile ma kari pe ni, pe kambasinnde nda pè pye na na to kala li. Ko kala na, mìla na yɛɛ lara pe na, mɛɛ pe le pe juguye pe kɛɛ, jaŋgo pe pe ni fuun pe gbo tokobi ni. 24 Mìla pe jɔlɔ ma yala pe fyɔngɔ kapyere to naa pe kambasinnde to ni; ko kì ti mìla na yɛɛ lara pe na.\n25 «Ki kala na, pa we Fɔ, Yawe Yɛnŋɛlɛ lì yo yɛɛn fɔ: ‹Koni Zhakɔbu setirige piile mbele pàa yigi malaga kasopiile, mi yaa sɔngɔrɔ mbe pan pe ni wa pe cɛnsaga lɛgɛ ki ni. Mi yaa poro Izirayɛli woolo pe ni fuun pe yinriwɛ ta. Mi yaa ka ti pe ni fuun paa na mɛgɛ kpoyi ki jate. 26 Ki ka pye ma, pe yaa ka fɛgɛ pe fɛrɛ kapyere ti na konaa pe kambasinnde nda pàa pye ti na. Pe yaa ka cɛn yɛyinŋge na pɔw wa pe tara ti ni, lere kpɛ se ka pan mbe pe gbɔn mbe pe piri naa. 27 Na mi ka ka pe yirige wa cɛngɛlɛ sanŋgala ke sɔgɔwɔ, mbe pe wɔ wa pe juguye pe sɔgɔwɔ mbe pe gbogolo sanga ŋa ni, pa kona ŋga mi yaa pye pe kan, ko yaa ki kan cɛngɛlɛ lɛgɛrɛ yaa ki jɛn fɔ muwi mi yɛn Yɛnŋɛlɛ na li yɛn kpoyi. 28 Kona, pe yaa ki jɛn fɔ muwi mi yɛn Yawe Yɛnŋɛlɛ, pe Yɛnŋɛlɛ le; katugu muwi mìla ti, a pè pe yigi malaga kasopiile ma kari pe ni wa cɛngɛlɛ sanŋgala ke sɔgɔwɔ; ɛɛn fɔ mi yaa ka pe gbogolo wa pe tara ti ni naa. Mi se ka wa kpɛ yaga wa ke sɔgɔwɔ naa. 29 Mi se kanla yɛɛ lara pe na naa, katugu mi yaa kanla yinnɛ li tirige Izirayɛli woolo pe na.› » We Fɔ, Yawe Yɛnŋɛlɛ lo lì yo ma.


Kod 31 AKKDC08 - Yakuba y'a mɛn ko Laban dencɛw b'a - Bible Search\nKod 30 Kod 32\nYakuba be Kanaan sira minɛ\n1Yakuba y'a mɛn ko Laban dencɛw b'a fɔra ko a y'u faa bololafɛnw bɛɛ minɛ minkɛ, ko a ye nafolo nin bɛɛ sɔrɔ ka bɔ u faa ta la. 2A y'a kɔlɔsi fana ko a koo man di Laban ye tugu i n'a fɔ fɔlɔ la.\n3Masaba y'a fɔ Yakuba ye ko: «Segi ka taga i faso la i balimaw fɛ. Ne bena to i fɛ.» 4Yakuba ye cira bila ka Arasɛli ni Leya wele ko u ka na a ka begɛnw yɔrɔ la kongo kɔnɔ. 5A y'a fɔ u ye ko: «Ne y'a kɔlɔsi k'a ye ko ne koo man di aw faa ye tugu i n'a fɔ fɔlɔ la, nga ne faa ka Ala tora ne fɛ. 6Aw y'a lɔn ko ne ye baara kɛ aw faa ye ni n barika bɛɛ ye. 7O n'a ta bɛɛ, aw faa ye ne janfa ka ne ka sara yɛlɛma siɲɛ tan, nga Ala ma sɔn a ka n ta cɛn. 8Aw faa y'a fɔ ko begɛn ɲɛgɛɲɛgɛninw bena kɛ ne ka sara ye tuma min na, begɛnmisɛnw bɛɛ ye deen ɲɛgɛɲɛgɛninw wolo. A y'a fɔ ko tɔnitɔninin be minw na, k'u bena kɛ ne ka sara ye tuma min na, u bɛɛ ye deen minw wolo, tɔnitɔninin kɛra u la. 9A kɛra ten, Ala ye aw faa ka begɛnw bɔ a bolo k'u di ne ma.\n10«Begɛnw yɛlɛtuma na, ne sikora k'a ye ko bakɔrɔnin minw be yɛlɛla, olu bɛɛ ye ɲɛgɛɲɛgɛninw ni tɔnitɔnininw ye. 11Ala ka mɛlɛkɛ y'a fɔ ne ye siko la ko: ‹Yakuba.› Ne ko naamu. 12A ko ne ka n ɲaa kɔrɔta ka filɛli kɛ, ko bakɔrɔnin minw be yɛlɛla musoman nunu kan, k'olu bɛɛ ye ɲɛgɛɲɛgɛninw ye ni tɔnitɔninin be minw na, ko Laban ye min kɛ ne la, ko a ɲaa be o bɛɛ la. 13- Ko ale ye Ala ye, min y'a yɛrɛ yira ne la Betɛli, yɔrɔ min na ne ye kabakuru lɔ a tɔgɔ la ka tulu bɔn a kan, ka dajuru ta a ye. A ko ne ka wili sisan ka bɔ jamana nin na ka kɔsegi n faso la.»\n14Arasɛli ni Leya ye Yakuba jaabi ko: «An niyɔrɔ be an faa ka cɛɛn na tugu wa? 15A m'an jati lonanw ye wa? A y'an feere k'o wari dumu ka ban pewu. 16O la, Ala ye nafolo min bɔ an faa bolo, o bɛɛ ye an ni an deenw ta ye. Sisan Ala ye fɛɛn o fɛɛn fɔ i ye, i k'o kɛ.»\n17Yakuba y'a yɛrɛ labɛn k'a deenw n'a musow yɛlɛ ɲɔgɔmɛw kan. 18A tun ye begɛnw ni bololafɛn minw bɛɛ sɔrɔ Aramu jamana na, a segira n'o ye a faa Isiyaka fɛ Kanaan jamana na. 19Laban tagar'a ka sagaw sii tigɛyɔrɔ la k'o dakɛɲɛ. Arasɛli y'a faa ka soo kɔnɔ joow soɲa. 20Ka fara o kan, Yakuba ye Aramuka Laban namara, bari a m'a fɔ a ye ko a bena boli. 21A kɛra ten, Yakuba bolila n'a bololafɛnw bɛɛ ye, ka Efarati baji tigɛ k'a ɲaa sin Galaadi mara kuluw yɔrɔ ma.\n22A tile sabanan loon, u y'a fɔ Laban ye ko Yakuba bolila. 23Laban n'a balimaw wilila ka tugu Yakuba kɔ tile wolonwula kɔnɔ ka ta'a sɔrɔ Galaadi mara kuluw yɔrɔ la.\nLaban ni Yakuba be ɲɔgɔn jalaki\n24Ala y'a yɛrɛ yira Aramuka Laban la siko la sufɛ, k'a fɔ a ye ko: «I yɛrɛ kɔlɔsi, kana kumaɲuman, walima kumajugu foyi fɔ Yakuba ye.»\n25Laban sera Yakuba fɛ tuma min na, o y'a sɔrɔ Yakuba tun y'a ka fanibugu lɔ kuluw kan Galaadi mara la. Laban n'a ka somɔgɔw fana ye u taw lɔ yen. 26Laban y'a fɔ Yakuba ye ko: «I ye mun lo kɛ ten? I ye ne namara, ka ne denmusow minɛ ka taga n'u ye i n'a fɔ jɔɔnw minw sɔrɔla kɛlɛkɛyɔrɔ la. 27Mun na i bolila dogo la ka ne namara? N'i tun ye ne lasɔmi, ne tun bena dundun ni gɔni ta ka to k'o fɔ ka dɔnkili la, k'aw bila sira ni nisɔndiya ye. 28I yɛrɛ m'a to ne ka n denmusow ni n mamadenw fo ka ɲa. I ye nalomanya kɛ dɛ! 29Ne be se ka kojugu kɛ aw la, nga i faa ka Ala kumana ne fɛ kunun sufɛ ko ne ka n yɛrɛ kɔlɔsi, ko ne kana kumaɲuman, walima kumajugu foyi fɔ i ye. 30Ayiwa, sisan i tagara, bari i faso ɲanafin b'i la, nga mun na i ye ne ka joow soɲa?» 31Yakuba ye Laban jaabi ko: «Ne tun siranna, bari ne tun be miiri ko i bena i denmusow bɔsi ne la. 32N'i y'i ka joow sɔrɔ mɔgɔ min bolo, o tigi bena faga. I k'a filɛ an ka somɔgɔw ɲana n'i ka fɛɛn dɔ be ne fɛ yan. Ni dɔ be yen, i k'a minɛ.» O y'a sɔrɔ Yakuba tun m'a lɔn ko Arasɛli lo ye joo nunu soɲa.\n33Laban donna Yakuba ka fanibugu kɔnɔ, ka don Leya ka fanibugu kɔnɔ ani jɔnmuso fila nunu ka fanibuguw, a ma foyi sɔrɔ. A bɔnin kɔ Leya ka fanibugu kɔnɔ, a tagara don Arasɛli ka fanibugu kɔnɔ. 34O y'a sɔrɔ Arasɛli tun ye joo nunu ta k'u don a ka ɲɔgɔmɛ ka kɛrɛkɛrɛ kɔnɔ ka sigi o kan. Laban ye fanibugu faan bɛɛ filɛ, a ma foyi sɔrɔ. 35Arasɛli y'a fɔ a faa ye ko: «Ne matigi, kana dimi ne kɔrɔ, ne te se ka wili i ɲakɔrɔ, ne be musow ka landa la.» A kɛra ten, Laban ye fanibugu yɔrɔ bɛɛ mɔmɔ, a ma joow ye.\n36Yakuba dimina, a sɔngɔra Laban kunna k'a fɔ a ye ko: «Ne ye kojugu jumɛn le kɛ? Ne ye i hakɛ ta cogo di fɔɔ i wilila ka tugu ne kɔ ten? 37I ye ne bololafɛnw bɛɛ filɛ, i y'i ka soo kɔnɔ fɛɛn jumɛn sɔrɔ u la? O yira ne, n'i ka somɔgɔw ɲana janko u k'a filɛ ni tiɲɛ be i fɛ, walima ni tiɲɛ be ne le fɛ. 38Ne saan mugan filɛ nin ye i fɛ. I ka sagamusow n'i ka bamusow si kɔnɔ ma cɛn, ne ma i ka sagajigiw si dumu. 39Ne ma deli ka na ni dɔ sogo ye i fɛ wara ye min minɛ. Ne yɛrɛ lɔra ni o kunko ye. Ni u ye dɔ soɲa ne fɛ sufɛ, walima tilefɛ, i tun be to k'a fɔ ko ne k'o sara. 40Ne ka koo tun be cogo min na, o filɛ: tilefɛ, funteni tun be ne tɔɔrɔ, nɛnɛ tun be ne sɛgɛn sufɛ, ne tun te se ka sinɔgɔ. 41Ne saan mugan filɛ nin ye i ka soo kɔnɔ. Ne ye saan tan ni naani baara kɛ i ye i ka denmuso fila kosɔn ka saan wɔɔrɔ baara kɛ i ka begɛnmisɛnw kosɔn. I ye ne ka sara yɛlɛma siɲɛ tan. 42Ne faa ka Ala, Ibrayima ka Ala, Isiyaka be siran Ala min ɲa, ni ale tun ma to ni ne ye, i tun bena ne bololakolon bila ka taga sisan, siga t'a la. Ala ye ne ka sɛgɛnko ni ne ka baaragwɛlɛn ye. Kunun sufɛ, a y'i jalaki.»\nLaban ni Yakuba be bɛn\n43Laban ye Yakuba jaabi ko: «Muso nunu ye ne denmusow ye, deen nunu ye ne deenw ye, begɛn nunu ye ne ka begɛnw ye. I ɲaa be fɛɛn o fɛɛn na yan, o bɛɛ ye ne ta ye. Nga ne be se ka mun kɛ ne denmusow n'u deenw la bii? 44Ayiwa, sisan an ka bɛn, ani ka taamasiɲɛ kɛ min bena an hakili jigi o la.»\n45O la, Yakuba ye kabakuru ta k'a tutu. 46A y'a fɔ a ka somɔgɔw ye ko u ka kabakuru dɔw cɛ. U ye kabakuruw ta k'u ton ɲɔgɔn kan, ka sɔrɔ ka dumuni kɛ o gɛrɛfɛ. 47Laban y'a tɔgɔ la ko Yegarisaaduta.l Yakuba y'a tɔgɔ la ko Galɛdi.\n48Laban ko: «Kabakuru tonnin nunu kɛra taamasiɲɛ ye ne n'i cɛ bii.» O la, u y'a tɔgɔ la ko Galɛdi.m 49U tun b'a wele Misipan fana, bari Laban tun ko: «Masaba ka e ni ne kɔlɔsi ni an faranna ɲɔgɔn na tuma min na. 50N'i ye ne denmusow tɔɔrɔ, n'i ye muso wɛrɛw furu ka fara ne denmusow kan, hali ni mɔgɔ ɲaa t'i la, Ala ye seere ye an ni ɲɔgɔn cɛ.»\n51Laban y'a fɔ Yakuba ye tugu ko: «Kabakuru tonnin nunu filɛ, ani ne ye min tutu an ni ɲɔgɔn cɛ. 52Kabakuru tonnin ni kabakuru tutunin nin ka kɛ taamasiɲɛ ye k'a yira ko an tena tɛmɛ o kan ka taga ɲɔgɔn fɛ kojugu kama. 53Ibrayima ka Ala, ni Nawɔri ta, n'u faa ka Ala ka kiti tigɛ an ni ɲɔgɔn cɛ.» Yakuba faa Isiyaka tun be siran Ala min ɲa, Yakuba kalila ale tɔgɔ la. 54A ye saraka bɔ kuluw yɔrɔ la yen k'a ka somɔgɔw wele dumuni na. U ye dumuni kɛ ka ban tuma min na, u sira o yɔrɔ la yen.


Eze 8 AKKDC08 - An minɛnin kɔ ka taga, o saan wɔɔrɔnan - Bible Search\nEze 7 Eze 9\nJosɔnko, Alabatoso kɔnɔ\n1An minɛnin kɔ ka taga, o saan wɔɔrɔnan kalo wɔɔrɔnan tile duurunan loon, ka ne siginin to n ka soo kɔnɔ, ni Zuda mara cɛkɔrɔbaw siginin be n ɲakɔrɔ, Matigi, Masaba ka sebagaya sera ne ma.\n2- Ne ye filɛli kɛ, ne ye mɔgɔ bisigi dɔ ye. K'a ta a cɛ la ka jigi, o tun be i ko tasuma. Ka bɔ a cɛ la ka yɛlɛ sanfɛ, o tun be manamana haali i ko zira jɔsinin. 3A y'a bolo kɛ ka ne minɛ ne kunsigi ma. Ala Nii ye ne kɔrɔta sanfɛ, ka taga ni ne ye Zeruzalɛmu yelifɛn nin kɔnɔ fɔɔ ka taga se Alabatoso kɔnɔnalu daa la min ɲasinnin be kɔgɔdugu ɲafan fɛ. Joo min ye keliya bila Ala la, o tun be o yɔrɔ la. 4- Isirayɛli ka Ala y'a ka nɔɔrɔ yira ne la o yɔrɔ la i n'a fɔ ne tun y'a ye yelifɛn kɔnɔ cogo min na kɔkɛnɛ na. 5A y'a fɔ ne ye ko: «Adamaden, filɛli kɛ kɔgɔdugu ɲafan fɛ.» Ne ye filɛli kɛ, ne y'a ye ko joo nin, min be keliya bila Ala la, o tun be donda la, min be sarakabɔyɔrɔ daa kɔgɔdugu ɲafan fɛ. 6A y'a fɔ ne ye ko: «Adamaden, Isirayɛlidenw be kokolon minw kɛra ka ne yɔrɔ jaɲa n ka sigiyɔrɔ la, i y'o ye wa? Ayiwa, i bena kokolon wɛrɛw ye minw ka jugu ni nin ye.»\n7O kɔ, a tagara ni ne ye luu donda la. Ne ye filɛli kɛ ka woo dɔ ye kogo la. 8A y'a fɔ ne ye ko: «Adamaden, kogo nin sɔgɔ.» Ne ye kogo sɔgɔ, o kɛra donda dɔ ye. 9A y'a fɔ ne ye ko: «Kokolon minw be kɛra yan n'u ka jugu, i ka don k'o filɛ.» 10O la, ne donna ka filɛli kɛ. Ne ye fɛɛn fofotaw, ni sogokolon sifaw bɛɛ jaaw ye kogow kan faan bɛɛ la, ani Isirayɛlidenw ka joow bɛɛ jaaw. 11Isirayɛli cɛkɔrɔba mɔgɔ bi wolonwula lɔnin tun b'u kɔrɔ. Safan dencɛ Yazanyawu lɔnin tun be u cɛma. Wusulandaga tun b'u kelen kelen bɛɛ bolo, wusulan kasadiman sisi tun be wilila. 12A y'a fɔ ne ye ko: «Adamaden, Isirayɛli cɛkɔrɔbaw kelen kelen bɛɛ be dogo ka min kɛ u ka josow kɔnɔ, i y'o ye wa? U b'a fɔra ko Masaba ɲaa t'u la, ko Masaba ye jamana nin bila.» 13A y'a fɔ ne ye tugu ko: «U be kokolonba wɛrɛ minw kɛra, i bena o ye tugu.»\n14O kɔ, a tagara ni ne ye Masaba ka soo donda la kɔgɔdugu ɲafan fɛ. Ne ye muso dɔw ye o yɔrɔ la n'u be kasira joo dɔ kosɔn, min tɔgɔ ko Tamuzi.b 15A y'a fɔ ne ye ko: «Adamaden, i ye nin ye wa? I bena koo wɛrɛw ye minw ka jugu n'o ye.»\n16O kɔ, a tagara ni ne ye Masaba ka soo kɔnɔnalu kɔnɔ. Mɔgɔ mugan ni duuru ɲɔgɔn tun be soo nin donda la, bulonda ni sarakabɔyɔrɔ cɛ. O tun ye u kɔɔ sin Alabatoso nin ma k'u ɲaa sin kɔrɔn faan fɛ. U tun be birila ka tile bato kɔrɔn fɛ. 17A y'a fɔ ne ye ko: «Adamaden, i ye nin ye wa? Zuda mara mɔgɔw be kokolon minw kɛ, o ka dɔgɔ u ɲana wa? Fɔɔ u be fariyakow kɛ jamana faan bɛɛ la, ka to ka ne dusu dimi tuma bɛɛ. A filɛ, u be yiribolo lara u nuun kɔrɔ!c 18O kama, ne dimininba le bena u sara. Ne tena makari u la, ne tena hinɛ u la. Hali n'u be kule ne tulo kɔrɔ ka dɛmɛ ɲini, ne tena mɛnni kɛ u fɛ.»


Lok 2nan 1 AKKDC08 - Dawuda dencɛ Solomani ka masaya - Bible Search\nLok 2nan int Lok 2nan 2\nLok 2nan 1\n1Dawuda dencɛ Solomani ka masaya sabatira. Masaba a ka Ala tun be n'a ye, k'a kɛ mɔgɔbaba ye kosɔbɛ.\nSolomani be hakilitigiya ɲini Ala fɛ\n(Mas fɔlɔ 3.4-15)\n2Solomani kumana Isirayɛlidenw bɛɛ fɛ, mɔgɔ waa kelen kelen, ni kɛmɛ kɛmɛ kuntigiw, ani kititigɛlaw ni Isirayɛlidenw ɲamɔgɔw bɛɛ, o kɔrɔ ko gwatigiw fɛ. 3Solomani ni jama bɛɛ tagara batolikɛyɔrɔ la Gabaŋɔn. Masaba ka baarakɛla Musa tun ye Ɲɔgɔnkunbɛn fanibugu min dilan Ala ye kongokolon kɔnɔ, ale tun be o yɔrɔ la. 4- O y'a sɔrɔ Dawuda tun ye fanibugu lɔ Ala ka layidu taamasiɲɛ kɛsu kama. A tun ye kɛsu nin ta Kiriyati Yarimu ka taga n'a ye Zeruzalɛmu k'a bila o yɔrɔ nin na. 5- Huri deen Uri dencɛ Besalɛli tun ye sarakabɔyɔrɔ ziralaman min dilan, o tun bilanin be Masaba ka Ɲɔgɔnkunbɛn fanibugu ɲafɛ Gabaŋɔn. Solomani ni jama tun ye Masaba daali o yɔrɔ la. 6Solomani tagara sarakabɔyɔrɔ nin na Masaba ɲakɔrɔ, fanibugu gɛrɛfɛ, ka begɛn caaman kɛ saraka jɛnita ye o yɔrɔ la.\n7O suu la, Ala y'a yɛrɛ yira Solomani na, k'a fɔ a ye ko: «I be fɛɛn min fɛ, o daali, ne ben'a d'i ma.» 8Solomani y'a fɔ a ye ko: «I makarila ne facɛ Dawuda la kosɔbɛ, ka tila ka ne kɛ masa ye a nɔɔ na. 9- Masa Ala, e tun ye kuma min fɔ ne facɛ Dawuda ye, a t'o ka kɛ sisan, bari ele ye ne sigi jama kunna min ka ca i n'a fɔ dugukolo kan cɛncɛn. 10Hakilitigiya ni lɔnniya di ne ma, janko ne ka se ka jama nin maracogo lɔn. Bari jɔn le be se k'i ka jama mara, nin jamaba nin?»\n11Ala y'a fɔ Solomani ye ko: «O le b'i kɔnɔ, i ma nafolo ɲini, walima fɛntigiya, walima nɔɔrɔ, walima i juguw ka saya, walima sijan. I ye hakilitigiya ni lɔnniya le daali janko ka se ka ne ka jama mara, ne y'i sigi min kunna. 12O kosɔn, ne bena hakilitigiya ni lɔnniya d'i ma. Ne bena nafolo ni fɛntigiya, ani nɔɔrɔ d'i ma fana. Masa minw tɛmɛna i ɲa, olu si ma o ɲɔgɔn sɔrɔ ka ye, ani minw bena na i kɔ, olu si tena o ɲɔgɔn sɔrɔ tugu.» 13- Solomani bɔra Ɲɔgɔnkunbɛn fanibugu yɔrɔ la, batolikɛyɔrɔ nin na Gabaŋɔn, ka taga Zeruzalɛmu, ka sigi Isirayɛlidenw kunna.\nSolomani ka nafolotigiya\n(Mas fɔlɔ 10.26-29; Lok 2nan 9.25-28)\n14- Solomani ye kɛlɛkɛwotorow ni soow lajɛn. Wotoro waa kelen ni kɛmɛ naani (1 400), ni soo waa tan ni fila (12 000) tun b'a fɛ. A y'u to kɛlɛkɛwotorow maraduguw la, ani Zeruzalɛmu fana, a yɛrɛ kɔrɔ. 15Masacɛ ye warigwɛ ni sanu caya Zeruzalɛmu i n'a fɔ bɛrɛ. Sɛdiriyiri fana cayara i n'a fɔ sikomɔriyiri ka ca kulujukɔrɔ mara la cogo min na. 16- Solomani ka soow tun be bɔ Ezipiti ni Kewe jamana na. Masacɛ ka sannikɛlaw tun be to ka taga u san yen. 17Ka wotoro kelen ta Ezipiti jamana na ka na n'a ye, o sɔngɔ tun ye warigwɛ kuru kɛmɛ wɔɔrɔ ye. Soo kelen tun ye warigwɛ kuru kɛmɛ ni bi duuru ye. Itiw ni Siri masacɛw bɛɛ tun b'u san ten fana o jagokɛla nunu fɛ.\nSolomani be Alabatoso lɔko labɛnna\n(Mas fɔlɔ 5.15-32)\n18Solomani y'a latigɛ ko u ka soo lɔ Masaba ye, ani ka dɔ lɔ ale yɛrɛ ye fana.


Lok 2nan 21 AKKDC08 - Zozafati sara, u y'a suu don a - Bible Search\nLok 2nan 20 Lok 2nan 22\nLok 2nan 21\n1Zozafati sara, u y'a suu don a faaw kɔrɔ Dawuda ka ciin na. O kɔ, a dencɛ Zoramu sigir'a nɔɔ na masaya la.\nMasacɛ Zoramu ka koo\n(Mas 2nan 8.16-24)\n2Zoramu balimaw, Zozafati dencɛw filɛ: Azariya ni Yeyɛli, ani Zakariyawu ni Azariyawu, ani Mikayɛli ni Sefatiya. U bɛɛ tun ye Isirayɛli mara masacɛ Zozafati deenw ye. 3U facɛ tun ye warigwɛ ni sanu, ani minan sɔngɔgwɛlɛnw d'u ma siɲɛ caaman, ka dugu barikamanw d'u ma fana Zuda mara la. Nga a ye masaya to Zoramu bolo, bari ale y'a deen fɔlɔ ye. 4Zoramu sigira ka ɲa masaya la a facɛ nɔɔ na tuma min na, a y'a balimaw bɛɛ, ni Isirayɛlidenw ka ɲamɔgɔ dɔw faga ni murujan ye.\n5Sanni Zoramu ka sigi masaya la, a tun ye saan bi saba ni fila sɔrɔ. A ye saan seegi kɛ masaya la Zeruzalɛmu. 6A ye Isirayɛli mara masacɛw ka kɛwaliw ɲɔgɔn kɛ, i n'a fɔ Akabu ka somɔgɔw tun y'a kɛ cogo min na, bari a tun ye Akabu denmuso dɔ le furu. A ye kojugu kɛ Masaba ɲakɔrɔ. 7- Nga Masaba tun ye layidu ta Dawuda ye, o le kosɔn, a ma sɔn ka Dawuda ka soo halaki. A tun y'a fɔ ko a tena masaya bɔsi a n'a kɔmɔgɔw bolo pewu.\n8- Edɔmuw murutira Zuda mara ka fanga ma ale Zoramu ka tile la, ka masacɛ wɛrɛ sigi u yɛrɛ ye. 9O la, Zoramu tagara Edɔmu mara la n'a ka ɲamɔgɔw, n'a ka kɛlɛkɛwotorow bɛɛ ye. A wilila sufɛ ka edɔmuw kɛlɛ. Edɔmuw tun y'ale ni wotorow kuntigiw lamini. 10Edɔmuw tora u ka murutili la Zuda mara ka fanga ma fɔɔ ka na se bii ma. Libinakaw fana murutira o waati kelen le la, bari Zoramu tun banna Masaba a faaw ka Ala la. 11A tun ye sɔnnikɛyɔrɔw dilan fana Zuda mara kuluw kan. A ye Zeruzalɛmukaw ni Zuda mara mɔgɔ tɔw bila kakalaya la.\n12Loon dɔ, kira Eli ye bataki ci Zoramu ma. A tun fɔr'a kɔnɔ ko: «Masaba, i bɛma Dawuda ka Ala y'a fɔ ko: ‹I ma i facɛ Zozafati ka kɛwaliw ɲɔgɔn kɛ, walima Zuda mara masacɛ Aza taw. 13I ye Isirayɛli mara masacɛw ka kɛwaliw le ɲɔgɔn kɛ, k'a kɛ Zeruzalɛmukaw ni Zuda mara mɔgɔw donna josɔn na i n'a fɔ Akabu ka somɔgɔw. E fana y'i yɛrɛ balimaw faga, i fadenw, minw tun ka fisa n'i ye. 14Sisan Masaba ben'a kɛ tɔɔrɔba be se i ka jama n'i dencɛw n'i musow ma, ani k'i bololafɛnw bɛɛ cɛn. 15Banajugu bena ele minɛ, kɔnɔdimi, min bena to ka juguya ka taga loon o loon, fɔɔ i nugu bena bɔ.› »\n16Filisiw, ni Arabu minw tun siginin be Etiyopikaw masurun na, masaba y'a kɛ olu wilil'a kama. 17U nana Zuda mara kama ka don jamana nin kɔnɔ ka masacɛ ka soo kɔnɔ nafolo bɛɛ cɛ, n'a dencɛw, n'a musow, fɔɔ dencɛ si ma to a fɛ tugu n'u dɔgɔcɛ Yowakazib tɛ. 18O bɛɛ kɔ, Masaba ye kɔnɔdimi bila a la min tun te se ka furakɛ. 19Waati dɔ nana se, saan fila tɛmɛnin kɔ, a nugu bɔra bana nin bolo. A sara tɔɔrɔjugu bolo. A ka jama ma fɛɛn kasadiman jɛni a ye k'a boɲa i n'a fɔ u tun y'a kɛ a faaw ye cogo min na. 20Sanni a ka sigi masaya la, a sii tun ye saan bi saba ni fila ye. A ye saan seegi kɛ masaya la Zeruzalɛmu. A ka saya ma digi mɔgɔ si la. U y'a suu don Dawuda ka ciin na, nga u m'a don masacɛw ka kaburuw kɔnɔ.


Mar 12 AKKDC08 - O kɔ, Yezu y'a daminɛ ka talen la - Bible Search\nƐrɛzɛn sɛnɛkɛlajuguw talen\n(Mat 21.33-46; Luka 20.9-19)\n1- O kɔ, Yezu y'a daminɛ ka talen la zuwifuw ka ɲamɔgɔw ye ko: «Cɛɛ dɔ ye *ɛrɛzɛnforo bɔ. A ye kogo lɔ k'a lamini, ka dingɛ sogi ka ɛrɛzɛn nin jii bɔyɔrɔ dilan, ka sangaso lɔ a kɔlɔsibagaw ye. A y'a don baarakɛla dɔw bolo. O kɔ, a tagara taama na. 2Ɛrɛzɛn mɔna tuma min na, a y'a ka jɔɔn dɔ ci baarakɛla nunu fɛ ko a ka taga ale niyɔrɔ minɛ. 3U y'o jɔɔn nin minɛ k'a bugɔ k'a bololakolon bila ka taga. 4Forotigi ye jɔɔn wɛrɛ ci u fɛ. U y'o fana bugɔ a kuun na k'a nɛni. 5Forotigi ye jɔɔn wɛrɛ bila ka taga, u y'o faga. O kɔ, a ye jɔɔn caaman ci u fɛ tugu, u ye dɔw bugɔ ka dɔw faga. 6Mɔgɔ kelen min tora forotigi fɛ sisan, o y'a dencɛ ye. A tun b'o kanu kosɔbɛ. A y'o fana ci u fɛ a laban na. A tun be miiri ko: ‹U bena n dencɛ boɲa.› 7Nga baarakɛlaw y'a fɔ ɲɔgɔn ye ko: ‹Nin le ye cɛntala ye, aw ye na an k'a faga, cɛɛn nin bena kɛ an ta ye.› 8U y'a minɛ k'a faga k'a suu fili waga kɔnɔ.\n9«Forotigi bena mun kɛ sa? A bena segi ka taga o baarakɛlaw faga ka baarakɛla dɔ wɛrɛw ta k'u bila foro kɔnɔ. 10- Siga t'a la, aw ye yɔrɔ dɔ kalan Ala ka kuma na min b'a fɔ ko: ‹Bonlɔlaw tun banna kabakuru min na, o nana kɛ kabakuru barikaman ye, boon nɔnkɔn ta. 11Matigi le y'o kɛ. O ye kabako ye an ɲana.› »\n12Zuwifuw ka ɲamɔgɔw y'a faamu ko Yezu ka talen nin ɲaa sinna olu yɛrɛ ma. U tun be cogo ɲinina waasa ka Yezu minɛ, nga u tun be siran jama ɲa minkɛ, u tagara k'a to yen.\n(Mat 22.15-22; Luka 20.20-26)\n13Zuwifuw ka ɲamɔgɔw ye *Fariziɲɛ dɔw ni *Erɔdi kɔmɔgɔ dɔw ci Yezu fɛ, janko u ka se k'a minɛ a yɛrɛ dalakuma fɛ. 14U tagar'a fɔ a ye ko: «Karamɔgɔ, an y'a lɔn ko i be tiɲɛ fɔ. I fana te siran mɔgɔ si ɲa ka sɔn o tigi ta ma, bari i te mɔgɔ bɔ mɔgɔ la. I be mɔgɔw kalan Alasira la ni kuma minw ye, o bɛɛ ye tiɲɛ ye. An b'i ɲininga ni a daganin be ka nisɔngɔ sara Ɔrɔmu masacɛ ye, walima a daganin tɛ? An ka kan k'a sara, walima an man kan k'a sara?»\n15Yezu y'a lɔn ko filakanfɔlaw lo. O la, a y'a fɔ u ye ko: «Mun na aw be ne dakɔrɔbɔ? Aw ye warigwɛ deen kelen di yan, n b'a filɛ.»\n16U ye wari dɔ yira a la. A y'u ɲininga ko: «Jɔn jaa n'a bulonɔn ye nin ye a kan?» U y'a jaabi ko: «Ɔrɔmu masacɛ ta lo.»\n17O tuma na, Yezu y'a fɔ u ye ko: «Fɛɛn min ye masacɛ ta ye, aw k'o di masacɛ ma, ka Ala ta di Ala ma.» O kuma nin y'u kabakoya kosɔbɛ.\nSaduseɲɛw ka ɲiningali\n(Mat 22.23-33; Luka 20.27-40)\n18- *Saduseɲɛw le tun b'a fɔ ko suuw tena kunun. U dɔw tagara Yezu fɛ k'a fɔ a ye ko: 19- «Karamɔgɔ, Musa y'a fɔ an ye ko ni cɛɛ dɔ sara k'a ka muso to k'a sɔrɔ a muso ma deen sɔrɔ, a dɔgɔcɛ ka kan k'o muso nin ta ka deen sɔrɔ a kɔrɔcɛ ye. 20Ayiwa, dencɛ wolonwula tun be cɛɛ dɔ fɛ. Kɔrɔcɛman ye muso furu. A sara k'a muso to yen n'a ma deen sɔrɔ. 21Filanan y'o muso kelen nin ta. O fana sara, a ma deen sɔrɔ ni muso nin ye. A sabanan fana kɛra ten. 22U wolonwula la, mɔgɔ si ma deen sɔrɔ ni muso nin ye. U bɛɛ sanin kɔ, muso fana sara. 23Suuw bena kunun loon min na, n'o mɔgɔw nunu kununna, muso nin bena kɛ u jumɛn ta ye, bari u mɔgɔ wolonwula bɛɛ y'a furu ka ye.»\n24Yezu y'u jaabi ko: «Aw filila, bari aw te Ala ka kuma faamu, aw te Ala ka sebagaya lɔn fana. 25N'o tɛ, suuw bena kunun waati min na, furu tena kɛ. Mɔgɔw bɛɛ bena kɛ i n'a fɔ mɛlɛkɛw sankolo la. 26- Suuw ka kununko faan fɛ, tasuma tun wilila yiritunin min na, aw ma deli k'o koo kalan Musa ka kitabu la wa? Ala y'a fɔ Musa ye ko: ‹Ne ye Ibrayima ni Isiyaka ani Yakuba ka Ala ye.› » 27O kɔ, Yezu y'a fɔ u ye tugu ko: «Ala te suuw ka Ala ye, nga ɲanamanw ka Ala lo. O la, n b'a fɔ aw ye ko aw filila kosɔbɛ.»\nSariya bɛɛ la gwɛlɛma\n(Mat 22.34-40; Luka 10.25-28)\n28Sariya karamɔgɔ dɔ tun y'a tulo malɔ Yezu ni *Saduseɲɛw ka kuma na. A y'a ye ko Yezu y'u jaabi ka ɲa minkɛ, a gwɛrɛla Yezu la k'a ɲininga ko: «Ala ka sariya jumɛn koo ka gwɛlɛ a ma ka tɛmɛ tɔw bɛɛ kan?»\n29- Yezu y'a jaabi ko: «Sariya min koo ka gwɛlɛ Ala ma ka tɛmɛ tɔw bɛɛ kan, o filɛ nin ye: ‹Isirayɛlidenw, aw ka mɛnni kɛ. Matigi, an ka Ala ye Matigi kelenpe le ye. 30I ka Matigi i ka Ala kanu n'i dusu bɛɛ ye, an'i kɔnɔ bɛɛ ye, n'i hakili bɛɛ ye, an'i barika bɛɛ ye.› 31- Min be tugu o la, o filɛ nin ye: ‹I k'i mɔgɔɲɔgɔn kanu i n'a fɔ i yɛrɛ.› Sariya wɛrɛ si koo man gwɛlɛ Ala ma k'olu fila bɔ.»\n32- Sariya karamɔgɔ nin y'a fɔ Yezu ye ko: «Cɔ! Karamɔgɔ, i ye tiɲɛ fɔ. Ala kelenpe le be yen, dɔ wɛrɛ si te yen n'ale tɛ. 33- Ka Ala kanu i dusu la, i hakili la n'i barika bɛɛ ye, ani k'i mɔgɔɲɔgɔn kanu i n'a fɔ i b'i yɛrɛ kanu cogo min na, o ka fisa ni saraka sifa bɛɛ ye, saraka jɛnitaw fara jɛnibaliw kan.»\n34Yezu y'a ye ko a kumana ni hakilitigiya ye minkɛ, a y'a fɔ a ye ko: «Fɛɛn bɛrɛ t'i jɛn ka don Ala ka masaya la.»\nO kɔ, mɔgɔ si m'a jaa gwɛlɛya ka Yezu ɲininga foyi la tugu.\nAla ka mɔgɔ wolomanin\n(Mat 22.41-46; Luka 20.41-44)\n35Ka Yezu to mɔgɔw kalan na Alabatosoba kɔnɔ, a y'u ɲininga ko: «Sariya karamɔgɔw be se k'a fɔ cogo di ko Ala bena mɔgɔ min woloma k'a ci, k'o ye Dawuda ka deen dama ye? 36- Dawuda yɛrɛ y'a fɔ Nii Senuman barika la ko: ‹Matigi Ala y'a fɔ ne Matigi ye ko: Sigi ne kinibolo fɛ fɔɔ ne k'i juguw cɔnkɔn i seen kɔrɔ.› 37Dawuda yɛrɛ b'a wele ko ale Matigi, a do be se ka kɛ Dawuda ka deen dama ye cogo di?»\nJamaba tun b'a lamɛnna ni nisɔndiya ye.\nYezu be kangari la sariya karamɔgɔw koo la\n(Mat 23.1-36; Luka 20.45-47)\n38Ka Yezu to mɔgɔw kalan na, a y'a fɔ u ye ko: «Aw k'aw yɛrɛ kɔlɔsi sariya karamɔgɔw la. A ka d'u ye ka forocaw don ka yaala. U b'a fɛ mɔgɔw k'u fo forobayɔrɔw la. 39A ka d'u ye fana ka sigi ɲafɛ kalansow kɔnɔ ani dumuni kɛyɔrɔw la. 40Olu le be firiyamusow bololafɛnw bɛɛ bɔsi u la. O kɔ, u be mɛn Aladali la janko mɔgɔw k'u filɛ mɔgɔɲumanw ye. Olu ka jalaki tɔɔrɔ bena juguya kosɔbɛ.»\n41Wari tun be don kɛsu min na Alabatosoba kɔnɔ, Yezu sigira k'a ɲaa sin o ma. A tun be mɔgɔw ka wari doncogo filɛ. Nafolotigi caaman ye wari caaman don o kɛsu kɔnɔ. 42Firiyamuso dɛsɛbagatɔ dɔ nana ka warimisɛn deen fila don yen. O wari hakɛ tun te tɛmɛ tama kelen ɲɔgɔn kan. 43O tuma na, Yezu ye muso nin yira kalandenw na k'a fɔ u ye ko: «Tiɲɛ na, ne b'a fɔ aw ye ko firiyamuso dɛsɛbagatɔ nin ye wari min don kɛsu kɔnɔ, o ka ca ni mɔgɔ tɔw bɛɛ ta ye. 44Mɔgɔ tɔw ye dɔɔni dɔrɔn bɔ u ka nafolo la k'a di, nga ale kɔni n'a ka fantanya bɛɛ, a y'a cɛɛn bɛɛ di. A ma foyi to a kun ka kɛ dumuni sɔngɔ ye k'a sɔrɔ dumunifɛn si t'a fɛ.»


Mountain Dew Soda Zero Sugar - 20 Fl. Oz. - Safeway


<< < Ezekiyɛli 14 > >>\nIzirayɛli woolo pe daga mbe yarisunndo gbɔgɔwɔ pi yaga\n1 Kona, a Izirayɛli tara lelɛɛlɛ pèle si pan ma pan ma cɛn na yɛgɛ sɔgɔwɔ mbanla yewe. 2 Kì pye ma, a Yawe Yɛnŋɛlɛ lì si para na ni naa, ma yo fɔ: 3 «Sɛnwee pyɔ, ki leele mbele yɛɛn, pe yarisunndo wogo ki yɛn wa pe kotogo na. Yaraga ŋga ki yaa pe kan pe kurugo pe to kapege, ko pe yɛn na yɛgɛ yinrigi ki na. Naga yɛn ma, mi yaa yere ki na panla yewe yaraga ka ni wi le? 4 Ki kala na, para pe ni, maga yo pe kan fɔ, pa We Fɔ, Yawe Yɛnŋɛlɛ lì yo yɛɛn fɔ: ‹Izirayɛli woo ŋa fuun wi yarisunndo wogo ki yɛn wa wi kotogo na, a wi yɛgɛ yɛn na yinrigi yaraga ŋga ki yaa wi kan wi kurugo wi to kapege ki na, na ki fɔ wi ka pan mbe Yɛnŋɛlɛ yɔn sɛnrɛ yofɔ wi yewe, mi ŋa Yawe Yɛnŋɛlɛ, muwi mi yaa wi yɔn sogo; mi yaa wi yɔn sogo mbe yala wi yarisunndo lɛgɛrɛ nda wi maa gbogo ti wogo ki ni. 5 Ki ka pye ma, pa mi yaa Izirayɛli woolo pe jatere wi kanŋga pe na, mbe ti pe sɔngɔrɔ mbe pan na kɔrɔgɔ; katugu pè je na na pe yarisunndo tijangara ti kala na.›\n6 «Ki kala na, ki yo Izirayɛli woolo pe kan fɔ, pa we Fɔ, Yawe Yɛnŋɛlɛ lì yo yɛɛn fɔ: ‹Ye sɔngɔrɔ ye pan, ye laga yarisunndo ti na, ye ye yɛgɛ ki laga ye yaara yanlɛrɛ tijangara ti ni fuun ti na.› 7 Izirayɛli woo nakoma nambanŋa ŋa wi yɛn ma cɛn laga Izirayɛli tara, na wa ka wi yɛɛ laga lali na ni, a yarisunndo wogo ki yɛn wa wi kotogo na, a wi yɛgɛ yɛn na yinrigi yaraga ŋga ki yaa wi kan wi kurugo wi to kapege ka na, na ki fɔ wi ka pan Yɛnŋɛlɛ yɔn sɛnrɛ yofɔ wi kɔrɔgɔ mbe yo wilan yewe wi kan, kona mi ŋa Yawe Yɛnŋɛlɛ, mi jate mi yaa wi yɔn sogo. 8 Mi yaa yiri ki fɔ wi kɔrɔgɔ mbe win wi ni, mi yaa ki fɔ wi pye paa kacɛn yɛn konaa leele paa ki yuun paa yomiyɛlɛ yɛn, jaŋgo mbe sanmbala pe yɛri. Mi yaa kaa wɔ wa na woolo pe sɔgɔwɔ. Pa kona ye yaa ki jɛn fɔ muwi mi yɛn Yawe Yɛnŋɛlɛ le.\n9 «Na Yɛnŋɛlɛ yɔn sɛnrɛ yofɔ wa ka wi yɛɛ yaga poo fanla, mbe sɛnrɛ ta yo, pa kona ki yaa pye ndɛɛ mi ŋa Yawe Yɛnŋɛlɛ, muwi mùu fanla. Pa mi yaa yiri wi kɔrɔgɔ mboo tɔngɔ mboo wɔ wa Izirayɛli, na woolo pe sɔgɔwɔ. 10 Pe ni fuun shyɛn pe yaa pe kapere ti go kala li lɛ. Yɛnŋɛlɛ yɔn sɛnrɛ yofɔ wi kapege ki yɛn yɛgɛ ŋga na, lere ŋa wì pan maa yewe, pa wi wogo ki yɛn ma fun. 11 Ki ka pye ma, Izirayɛli woolo pe se ka puŋgo mbe lali na ni naa, pe se ka pe yɛɛ tɛgɛ fyɔngɔ ni pe kambasinnde nda fuun pe yɛn na piin ti ni. Pa kona pe yaa ka pye na woolo, mi yaa ka pye pe Yɛnŋɛlɛ. Mi ŋa ye Fɔ, Yawe Yɛnŋɛlɛ, muwi mì yo ma.»\nYaraga ka kpɛ se ya mbe Yɛnŋɛlɛ li kiti kɔngɔ ki sa\n12 Kona, a Yawe Yɛnŋɛlɛ lì sili sɛnrɛ ti kan na yeri naa, ma yo fɔ: 13 «Sɛnwee pyɔ, ndɛɛ ki pye tara ta woolo kapege pye mi ŋa Yɛnŋɛlɛ na na, mbe pye mbasinmbele na ni, kona mi yaa yiri ki tara ti kɔrɔgɔ na yawa pi ni, mbe pe yaakara ti jɔgɔ mberi wɔ wa, mbe fuŋgo wa pe na. Mi yaa leele pe tɔngɔ mbe pe wɔ wa konaa yaayoro ti ni. 14 Ali na ki nambala taanri mbele, Nowe, naa Daniyɛli konaa Zhɔbu pe ka pye wa tara woolo pe sɔgɔwɔ, poro cɛ pe yaa shɔ, naa pè sin ki kala na. We Fɔ, Yawe Yɛnŋɛlɛ lo lì yo ma.\n15 «Nakosima na mi ka cɛnrɛ pere yirige mbe wa wa tara ti ni mbaa leele pe kuun, tara ti yaa tɔngɔ mbe koro waga; katugu cɛnrɛ ti yaa ka tara woolo pe ni fuun pe tɔngɔ, lere se ka toro wa naa, ti fyɛrɛ ti kala na. 16 Ali na ki leele taanri mbele paga pye wa tara ti ni, mi ŋa ye Fɔ, Yawe Yɛnŋɛlɛ na yinwege wolo, na mɛgɛ ki na, mi yɛn naga yuun fɔ: ‹Pe se ka ya mbe pe pinambiile nakoma pe sumborombiile pe shɔ, poro taanri cɛ pe yaa ka shɔ; tara ti yaa ka tɔngɔ mbe koro waga.›\n17 «Nakosima na mi ka tokobi yirige mbe wa tara ti na, na mi ka yo fɔ tokobi wi toro tara ti lagapyew, mbe leele pe gbo konaa yaayoro ti ni, 18 ali na ki leele taanri mbele paga pye wa tara ti ni, mi ŋa ye Fɔ, Yawe Yɛnŋɛlɛ na yinwege wolo, na mɛgɛ ki na, mi yɛn naga yuun fɔ: ‹Pe se ka ya mbe pe pinambiile nakoma pe sumborombiile pe shɔ, poro taanri cɛ pe yaa ka shɔ.›\n19 «Nakosima na mi ka yambewe wa ki tara woolo pe na, mbanla naŋgbanwa gbɔɔ kala li wa pe na, mbe jɔgɔwɔ pye, mbe leele poro naa yaayoro ti gbo mberi wɔ wa, 20 ali na ki leele taanri mbele, Nowe, naa Daniyɛli konaa Zhɔbu paga pye wa tara woolo pe sɔgɔwɔ, mi ŋa ye Fɔ, Yawe Yɛnŋɛlɛ na yinwege wolo, na mɛgɛ ki na, mi yɛn naga yuun fɔ: ‹Pe se ka ya mbe pe pinambiile nakoma sumborombiile pe shɔ; naa pè sin ki kala na, poro cɛ pe yaa ka shɔ.› »\n21 Ko puŋgo na, a we Fɔ, Yawe Yɛnŋɛlɛ lì si para na ni naa, ma yo fɔ: «Ali na mi kanla jɔlɔgɔ kagala tugbɔŋgɔlɔ tijɛrɛ ke wa Zheruzalɛmu ca ki na, koro ke yɛn tokobi, naa fuŋgo, naa cɛnrɛ pere konaa yambewe pi ni, jaŋgo mbe leele poro naa yaayoro ti gbo, 22 konaa ki ni fuun leele pele jɛnri yaa ka koro go na. Pinambiile naa sumborombiile yaa ka yiri wa ki woolo pe ni. Pe yaa ka pan ye kɔrɔgɔ. Na yaga ka pe tangalɔmɔ naa pe kapyere ti yan, pa ye kotogo ki yaa sogo ye na jɔlɔgɔ ŋga ki yaa to Zheruzalɛmu ca ki na ki wogo na. 23 Ee, na yaga ka pe tangalɔmɔ naa pe kapyegele ke yan, ki yaa ye kotogo ki sogo ye na. Kiga pye ma, ye yaa ki jɛn fɔ kagala ŋgele fuun mì pye ca ki na, mi si ke pye jaga. We Fɔ, Yawe Yɛnŋɛlɛ lo lì yo ma.»


Lok fɔlɔ 26 AKKDC08 - Daa kɔlɔsibagaw ka jɛnkuluw filɛ: - Bible Search\nLok fɔlɔ 25 Lok fɔlɔ 27\nLok fɔlɔ 26\nDaa kɔlɔsibagaw ka jɛnkuluw\n1Daa kɔlɔsibagaw ka jɛnkuluw filɛ: ka bɔ Kore ka fadenyabolo la, o ye Azafu kɔmɔgɔ Mesɛlɛmiyawu ye. Kore deen tun lo. 2Mesɛlɛmiyawu deenw filɛ nin ye: Zakariyawu le ye deen fɔlɔ ye, Yediyayɛli ye filanan ye, Zebadiyawu ye sabanan ye, naaninan ye Yatiniyɛli ye, 3duurunan ye Elamu ye, wɔɔrɔnan ye Yoyanan ye, wolonwulanan ye Eliyoyenayi ye.\n4- Obɛdi Edɔmu deenw filɛ nin ye: Semaya le ye deen fɔlɔ ye, Yozabadi ye filanan ye, sabanan ye Yowa ye, naaninan ye Sakari ye, duurunan ye Netanɛli ye, 5wɔɔrɔnan ye Amiyɛli ye, wolonwulanan ye Isakari ye, seeginan ye Pewuletayi ye, bari Ala tun y'a ta ɲa. 6A deen Semaya ye deenw sɔrɔ minw kɛra kuntigiw ye u ka soo, bari u tun be se u ka baara la kosɔbɛ. 7Semaya deenw filɛ: Ɔtini ni Erefayɛli, ani Obɛdi ni Ɛlizabadi n'u balimaw Eliwu ni Semakiyawu, olu tun be se u ka baara la fana. 8Olu bɛɛ tun ye Obɛdi Edɔmu kɔmɔgɔw ye, olu n'u deenw n'u balimaw tun be se u ka baara la. U bɛɛ lajɛnnin tun ye mɔgɔ bi wɔɔrɔ ni fila ye.\n9Mesɛlɛmiyawu tun ye deenw sɔrɔ, balimaw fana tun b'a fɛ. U tun be se u ka baara la. U bɛɛ lajɛnnin tun ye mɔgɔ tan ni seegi ye.\n10Merari ka fadenyabolo la, Oza ye deen naani sɔrɔ. Simiri te deen fɔlɔ ye, nga ale lo tun kɛra kuntigi ye, bari u facɛ le tun y'o kɛ. 11Ilikiyawu ye deen filanan ye, Tebaliyawu ye sabanan ye, naaninan ye Zakariyawu ye. Oza deenw n'a balimaw lajɛnnin kɛra mɔgɔ tan ni saba ye.\n12Daa kɔlɔsibagaw ka jɛnkulu nunu kuntigiw n'u ka jɛnkuludenw tun be baara kɛ Masaba ka soo kɔnɔ, i n'a fɔ u balimaw. 13K'a ta denmisɛnw ma fɔɔ ka taga se a mɔgɔkɔrɔbabaw ma, u ye kala la ka sɔrɔ ka daa nunu kɔlɔsiko tilan u ni ɲɔgɔn cɛ ka kɛɲɛ n'u ka gwasow ye.\n14Daa min be kɔrɔn fɛ, u ye kala la, o sera Selemiyawu ma. Daa min be kɔgɔdugu ɲafan na, u ye kala la tugu, o ser'a dencɛ Zakariyawu ma, min tun ye ladilikɛbaga hakiliman ye. 15Worodugu faan fɛ daa sera Obɛdi Edɔmu ma, minanw bilaso daaw ser'a deenw na. 16Daa min be tileben fɛ ani daa min be wele Salɛkɛti, n'a sinnin be tintinyɔrɔ sira ma, olu sera Supimu ni Oza ma.\nJɛnkulu nunu sigicogo filɛ. 17Kɔrɔn fɛ, Levi kɔmɔgɔw mɔgɔ wɔɔrɔ le tun b'o yɔrɔ la loon o loon, kɔgɔdugu ɲafan na, mɔgɔ naani. Worodugu ɲafan na, mɔgɔ naani fana. Mɔgɔ fila fila le tun be to ka lɔ minanw bilaso daa la. 18Sodennin min be soo nin gɛrɛn na tileben fɛ, mɔgɔ naani le tun be o sira kan, mɔgɔ fila b'a kɔnɔ.\n19Daa kɔlɔsibagaw ka jɛnkuluw le ye o ye ka bɔ Kore ka fadenyabolo la, ani Merari ta la.\nLevi kɔmɔgɔ dɔw ka baara\n20Levi kɔmɔgɔ dɔ wɛrɛwn le tun bilara baara la Ala ka soo nafolo marayɔrɔ n'a ka minanw marayɔrɔ kunna.\n21Gɛrisɔn ka fadenyabolo la, Layedan kɔmɔgɔw tun ye gwatigiw ye, o gwatigi nunu tun ye Yeyɛli ye, 22an'a deenw, ni Zetamu n'a balimacɛ Yowɛli, olu tun bilara Masaba ka soo minanw marayɔrɔ kunna.\n23Amuramu ka fadenyabolo la, ni Yiseyari ta, ani Eburɔn ta, ni Uziyɛli ta la, 24mɔgɔ min tun be minanw marayɔrɔ nin kɔlɔsibagaw ɲafɛ, o tun ye Musa deen Gɛrisɔn kɔmɔgɔ Sobuwɛli ye.\n25Ale balima minw ye Eliyezɛri kɔmɔgɔw ye, olu tun ye Eliyezɛri deen Ereyabiyawu, ni ale deen Yesayawu, ni o fana deen Zoramu, ni o fana deen Zikiri, ani Zikiri deen Selomiti. 26Fɛɛn minw bɛɛ tun dira Masaba ma, ale Selomiti n'a balimaw le tun bilara olu kɔlɔsiko kunna: masacɛ Dawuda tun ye minw di wo, gwatigiw tun ye minw di wo, kɛlɛden waa kelen kelen kuntigiw ye minw di wo, kɛmɛ kɛmɛ kuntigiw ta wo, ani kɛlɛdenw kuntigi dɔ wɛrɛw ta. 27U tun ye minan minw sɔrɔ u juguw fɛ kɛlɛyɔrɔ la, u tun nana o di Masaba ka soo kama. 28Kira Samuyɛli ye fɛɛn minw bɛɛ di Ala ma, ni Kisi dencɛ Sayuli ta, ani Nɛri dencɛ Abinɛri ta, ni Seruya deen Zowabu ta, ani fɛɛn o fɛɛn tun dira Ala ma, Selomiti n'a balimaw tun be olu kɔlɔsi.\n29Yiseyari ka fadenyabolo la, Kenaniyawu n'a deenw le tun kɛra Isirayɛlidenw ka konyanabɔbagaw ni kititigɛlaw ye jamana kɔnɔ.\n30Eburɔn ka fadenyabolo la, Asabiyawu n'a balima mɔgɔ waa kelen ni kɛmɛ wolonwula (1 700), o bɛɛ be se u ka baara la, olu le tun be Isirayɛli jamana kɔlɔsi, Zurudɛn baji kɔfɛ tileben fɛ, ani ka Masaba ka koo bɛɛ ɲanabɔ, ani masacɛ ta.\n31Eburɔn ka fadenyabolo la, Yeriya le tun kɛra kuntigi ye. U ye sɛgɛsɛgɛli kɛ u ka buruju koo la Dawuda ka masaya saan bi naaninan kɔnɔ, k'a ye ko mɔgɔ dɔw tun b'u cɛma minw be se u ka baara la, o ye Yazɛrikaw ye ka bɔ Galaadi mara la. 32Ale Yeriya n'a balimaw tun be se u ka baara la, u mɔgɔ waa fila ni kɛmɛ wolonwula (2 700). Gwatigiw lo, masacɛ Dawuda tun ye u sigi Urubɛn kɔmɔgɔw ni Gadi taw ani Manase taw tilancɛ kunna, janko u ka Alako bɛɛ ni masacɛ taw ɲanabɔ.


Yir 13 AKKDC08 - N ye Sogo dɔ bɔtɔ ye kɔgɔji la, a - Bible Search\nYir 12 Yir 14\nSogo min bɔra kɔgɔji la o batoko\n1- N ye Sogo dɔ bɔtɔ ye kɔgɔji la, a kungolo ye wolonwula ye, a gɔɔn ye tan ye. Masafugulan b'a gɔɔn nunu kelen kelen bɛɛ la. Ala tɔgɔcɛn kuma sɛbɛnnin b'a kuun kelen kelen bɛɛ kan. 2- O Sogo nin bɔnin be waraninkala fɛ. A seenw tun be i n'a fɔ surukuwulen ta. A dakala be i n'a fɔ jara ta. Sogojugu nin y'a ka sebagaya n'a ka masaya ani fangaba d'a ma. 3Sogo nin kungolo kelen mandiminin tun lo kosɔbɛ i n'a fɔ a bena sa. Nga a kuun nin nana suma. Adamadenw kabakoyara kosɔbɛ ka tugu a kɔ. 4U ye Sogojugu nin bato bari a ye sebagaya di Sogo dɔ nin ma. U tora ka Sogo dɔ nin bato n'u b'a fɔ ko: «Batofɛn jumɛn ni Sogo nin ka kan? Jɔn be se ka lɔ a ɲa kɛlɛ la?»\n5Daa dir'a ma waasa ka to k'a yɛrɛ wanso ani ka Ala tɔgɔ cɛn. Fanga dir'a ma waasa a k'a seko kɛ kalo bi naani ni fila kɔnɔ. 6- A y'a daminɛ ka Ala tɔgɔ cɛn, ka arijana lɔgɔbɔ, min ye Ala sigiyɔrɔ ye, ka to ka arijana mɔgɔw bɛɛ nɛni. 7- Sira dir'a ma ko a ka Krista ka jama kɛlɛ, ani ka se u kɔrɔ. Fanga dir'a ma waasa ka siyaw bɛɛ mara, ni jamanaw bɛɛ. 8- U tun ye Sagaden min faga kabini diɲɛ dantuma, mɔgɔ minw tɔgɔ te nii banbali sɛbɛ kɔnɔ, olu bɛɛ bena sogo nin bato.\n9«Ni min b'a fɛ ka faamuli kɛ, o k'a tulo malɔ ka ɲa. 10- Mɔgɔ min danna jɔnya kama, o tigi bena jɔnya kɛ. Ni min ka kan ka faga ni murujan ye, o tigi bena faga ten. O la, Krista ka jama ka kan ka kɛ muɲubagaw ni jigitigiw ye.»\nSogo wɛrɛ batoko\n11O kɔ, n ye Sogo wɛrɛ ye min be bɔra dugukolo la. Gɔɔn fila tun b'a la i n'a fɔ saga ta. A be kuma i n'a fɔ sogojugu. 12A ye diɲɛ mɔgɔw bɛɛ karaba k'u kɛ Sogo fɔlɔ nin batobagaw ye, Sogo fɔlɔ nin barika la, min tun mandiminin b'a kuun na. 13O Sogo nin ye kabakobabaw kɛ, a ye tasuma yɛrɛ jigi ka bɔ sankolo la mɔgɔ bɛɛ ɲana. 14Sebagaya min dir'a ma, a y'o ta ka kabakow kɛ ka mɔgɔ caaman lafili Sogo fɔlɔ nin ɲana. A y'a fɔ mɔgɔw ye k'u ka Sogo fɔlɔ nin jaa dilan k'a boɲa, Sogo min tun mandimina n'a ma sɔrɔ ka sa. 15Sira dir'a ma ko a ka nii don jaa nin na, waasa a ka kuma, ni mɔgɔ min banna k'ale jaa nin bato, a k'o tigi faga fana. 16Sogo nin ye mɔgɔw bɛɛ wajibiya ka taamasiɲɛ dɔ bila u kinibolo kan walima u teen na: denmisɛn fara mɔgɔkɔrɔbaw kan, nafolotigiw ni fantanw, jɔɔnw ni hɔrɔnw bɛɛ. 17Ni Sogo nin ka taamasiɲɛ, min y'a tɔgɔ ye, walima nimɔrɔ min be bɛn a tɔgɔ ma, n'o te mɔgɔ min kan, o tigi te se ka foyi san, a te se ka foyi feere.\n18Fɔɔ i ka kɛ hakilitigi ye yan. Nimɔrɔ min be bɛn Sogo nin tɔgɔ ma, ni min ye lɔnnikɛla ye, o tigi k'o jati minɛ. O nimɔrɔ be bɛn mɔgɔ tɔgɔ ma. O ye kɛmɛ wɔɔrɔ ni bi wɔɔrɔ ni wɔɔrɔ ye.


Mat 6 AKKDC08 - «Aw ka aw yɛrɛw kɔlɔsi. Aw kana aw ka - Bible Search\nMat 5 Mat 7\n1- «Aw ka aw yɛrɛw kɔlɔsi. Aw kana aw ka Alasira taama kɛ tɔgɔɲini koo ye. N'o tɛ, aw Faa min be sankolo la, o tena tɔnɔ d'aw ma. 2O la, n'i be fɛɛn dɔ di dɛsɛbagatɔw ma, i kana buru fiyɛ i ɲafɛ i n'a fɔ tɔgɔɲinilaw b'a kɛ cogo min na kalansow kɔnɔ, ani sira daaw la janko mɔgɔw k'u tanu. Tiɲɛ na, ne b'a fɔ aw ye ko olu y'u ka tɔnɔ sɔrɔ ka ban. 3E kɔni, n'i be fɛɛn dɔ di dɛsɛbagatɔw ma, i kan'a to mɔgɔ si ka bɔ a kala ma. 4I k'a kɛ dogo la. I Faa Ala min be kodogoninw ye, ale bena i sara.\nAla daalicogo ɲanaman\n5- «N'aw be Ala daali, aw kan'a kɛ i n'a fɔ filakanfɔlaw b'a kɛ cogo min na. Ka lɔ kalansow kɔnɔ ani sira daaw la ka Ala daali, o le ka di u ye. U b'a kɛ ten janko mɔgɔw k'u ye. Tiɲɛ na, ne b'a fɔ aw ye k'u y'u ka tɔnɔ sɔrɔ ka ban. 6E kɔni, n'i b'a fɛ ka Ala daali tuma min na, don i ka soo kɔnɔ ka daa tugu. I Faa Ala min b'o yɔrɔdogonin na, i k'ale daali yen. I Faa Ala min be kodogoninw ye, ale bena i sara. 7N'aw be Ala daali tuma min na, aw kana segi kuma kelen kan siɲɛ caaman i n'a fɔ Alalɔnbaliw, bari olu be miiri ko u ka kuma caaman le ben'a to Ala b'u jaabi. 8Aw kana olu ladege, bari aw mako be fɛɛn minw na, aw Faa Ala be olu lɔn sanni aw k'o daali a fɛ.\n9«Aw ka kan ka Ala daali cogo min na, o filɛ:\n‹An Faa min be sankolo la,\ni tɔgɔ ka boɲa.\n10I ka masaya ka na.\ni ko a be kɛ sankolo la cogo min na.\n11An ka bii makoya dumuni d'an ma.\n12I k'an ka filiw yafa an ma\ni ko an fana be yafa tɔw ma cogo min na n'u filila anw ma.\n13Kan'a to kɔrɔbɔli ka se an ma,\nnga an tanga kojugu ma.\nBari masaya ni sebagaya ani nɔɔrɔ y'i ta ye waati bɛɛ. Amiina.›a\n14- «Mɔgɔ minw be fili aw ma, n'aw be yafa olu ma, aw Faa min be sankolo la, ale fana bena yafa aw ma. 15Nga, n'aw te yafa u ma, aw Faa min be sankolo la, ale fana tena yafa aw ma.\n16«N'aw be suun na tuma min na, aw kana aw ɲaa kumu i n'a fɔ tɔgɔɲinilaw. Olu b'u ɲaa kumu janko mɔgɔw k'a lɔn k'u be suun na. Tiɲɛ na, ne b'a fɔ aw ye k'u y'u ka tɔnɔ sɔrɔ ka ban. 17E kɔni, n'i be suun na tuma min na, e k'i ɲaa ko k'i kunsigi lalaga, 18janko mɔgɔw kan'a lɔn ko i be suun na fɔɔ i Faa Ala min be yɔrɔdogonin na. I Faa Ala min be kodogoninw ye, a bena i sara.\n19- «Aw kana nafolo caaman lajɛn aw yɛrɛw ye diɲɛ nin kɔnɔ, bari bagabaga ni tumuw be cɛnni kɛ, soonw fana be daaw kari ka don ka fɛɛnw cɛ. 20Nga, aw ye nafolo caaman lajɛn aw yɛrɛw ye sankolo la. O yɔrɔ la, bagabaga ni tumuw te se ka cɛnni kɛ, soonw fana te se ka daa kari ka don. 21I ka nafolo be yɔrɔ min na, i ka miiriya be o yɔrɔ la fana.\nFari ka fitinɛ\n22«Mɔgɔ ɲaa kɛra i n'a fɔ a fari ka fitinɛ. N'i ɲaa ma cɛn, i be yeli kɛ. 23Nga, n'i ɲaa cɛnna, i te yeli kɛ, i be to dibi la. Ayiwa, yeelen min b'i la, n'o nana kɛ dibi ye, o dibi ka bon dɛ.\nAla koo ni nafolo koo\n24«Mɔgɔ si te se ka baara kɛ kuntigi fila ye, bari a bena kelen kɔniya ka kelen kanu, walima a bena nɔrɔ kelen na k'a mako bɔ kelen na. O cogo la fana, aw te se ka nafolo kanu, ka baara kɛ Ala ye.\nLa Ala la\n25«O le y'a to ne b'a fɔ aw ye ko aw kana hami aw baloko la ko aw bena mun dumu? Aw kana hami aw fɛɛrɛbɔko la fana ko aw bena mun don? Aw nii koo man gwɛlɛ ni dumuniko ye wa? Fari koo man gwɛlɛ ni faniko ye wa? 26Aw ka kɔnɔw filɛ, u te danni kɛ, u te suman tigɛ. U te suman don bondo kɔnɔ. Nga aw Faa min be sankolo la, ale b'u balo. Aw man fisa n'u ye wa? 27Aw la, jɔn be se ka tile kelen dama fara a sii kan hami fɛ? 28Mun na aw be hami aw ka fɛɛrɛbɔko la? Binfeeren minw be bɔ kongo kɔnɔ, aw ka olu wilicogo filɛ. U te baara kɛ, u te kɔɔri fana parata. 29- O n'a ta bɛɛ, ne b'a fɔ aw ye ko masacɛ Solomani n'a ka faamaya bɛɛ, a ma fani sɔrɔ min ka cɛɲa ye feeren nunu ta bɔ. 30Biin min be kongo kɔnɔ bii, ni tasuma ben'a jɛni sini, ni Ala b'a janto o la ten, a tena janto aw la ka tɛmɛ o kan wa? Jigitan nunu! 31Aw kana jɔɔrɔ aw ka dumuni koo ni minnifɛn koo ye, walima fani koo, 32Alalɔnbaliw le b'o fɛɛnw ɲinina tuma bɛɛ. Aw Faa min be sankolo la, ale b'a lɔn ko aw mako b'o fɛɛnw bɛɛ la. 33Aw ka Ala ka masaya n'a ka tilenninya ɲini fɔlɔ, n'o kɛra, Ala bena fɛɛn tɔw bɛɛ d'aw ma. 34Aw kana jɔɔrɔ aw ka sini makoyakow la, bari aw ka sini makoya koow bena ɲanabɔ sini. Loon o loon n'a kunko lo.


Mar 13 AKKDC08 - Yezu bɔtɔ Alabatosoba kɔnɔ, a ka - Bible Search\n(Mat 24.1-3; Luka 21.5-7)\n1Yezu bɔtɔ Alabatosoba kɔnɔ, a ka kalandenw kelen y'a fɔ a ye ko: «Karamɔgɔ, soba nin lɔcogo filɛ ni kabakurubabaw ye dɛ!»\n2Yezu y'a fɔ a ye ko: «I ɲaa be sobaba nunu na kɛ? Kabakuru si tena to a tɔɲɔgɔn kan, u bɛɛ bena walaka.»\n3Yezu tagara sigi Olivuyirikulu kan k'a ɲaa sin Alabatosoba ma. K'a to yen, Piyɛri ni Zaki ni Zan ani Andere tagar'a ɲininga u danna ko: 4«Koo nunu bena kɛ tuma jumɛn? Taamasiɲɛ jumɛn bena yira k'o koow bɛɛ laban tuma sera?»\nLaban tuma tɔɔrɔ\n(Mat 24.4-14; Luka 21.7-19)\n5Yezu ye kuma ta k'a fɔ u ye ko: «Aw k'aw yɛrɛw kɔlɔsi janko mɔgɔ si kana aw fili. 6Mɔgɔ caaman bena na ne tɔgɔ la k'a fɔ k'olu ye ne yɛrɛ ye ka mɔgɔ caaman fili. 7N'aw ye kɛlɛw kibaru, ani kɛlɛw mankan mɛn tuma min na, aw hakili kana ɲagami. Wajibi lo o koow ka kɛ, nga o tena kɛ a laban ye fɔlɔ. 8Siya dɔ bena wili siya dɔ wɛrɛ kama. Jamana dɔ bena wili jamana dɔ wɛrɛ kama. Dugukolo bena yɛrɛyɛrɛ yɔrɔ dɔw la, kɔngɔ fana bena don. O koow bena kɛ tɔɔrɔw daminɛ ye, i n'a fɔ muso ka tiin daminɛ.\n9- «Aw k'aw yɛrɛw kɔlɔsi. U bena aw don kititigɛlaw bolo. U bena aw bugɔ kalansow kɔnɔ. U bena taga n'aw ye jamanatigiw ni masacɛw fɛ ne kosɔn. O bena kɛ sababu ye aw be ne koo fɔ u ye. 10Sanni laban tuma ka se, wajibi lo kibaru diman ka fɔ siyaw bɛɛ ye fɔlɔ. 11N'u y'aw minɛ ka taga aw don kititigɛlaw bolo tuma o tuma, aw kɔnɔ kana gwan ko aw bena mun fɔ. Kuma min bena bila aw hakili la o waati yɛrɛ la, aw k'o fɔ. Bari aw tena kuma aw yɛrɛw ma, nga aw bena kuma Nii Senuman lo barika la. 12Fakelendenw bena kɛ sababu ye u b'u dɔ faga. Faaw bena o ɲɔgɔn kɛ u deenw na. Deenw bena kɛ sababu ye u b'u wolobagaw faga. 13- Mɔgɔ bɛɛ bena aw kɔniya ne tɔgɔ kosɔn, nga ni mɔgɔ min muɲuna fɔɔ ka taga se a laban ma, o tigi bena kisi.\nTɔɔrɔba bena mɔgɔw sɔrɔ\n(Mat 24.15-28; Luka 21.20-24)\n14- «Fɛnjugu cɛnnikɛla man kan ka ye yɔrɔ min na, aw bena o siginin ye o yɔrɔ la. (Mɔgɔ min be nin kalan, o ka kan k'a faamu.) O tuma na, mɔgɔ minw be Zude mara la, olu ka boli ka taga kuluyɔrɔw la. 15- N'o kɛra k'a sɔrɔ mɔgɔ min be boon kunna, o tigi kana jigi ka don a ka soo kɔnɔ ka fɛɛn dɔ ta. 16N'o y'a sɔrɔ ni min be foro la, o kana kɔsegi ka na a ka foroca ta. 17O waati la, musokɔnɔmanw ani minw deen be siin min, olu bena tɔɔrɔ kosɔbɛ. 18Aw ka Ala daali k'o boli kana kɛ nɛnɛjugu tuma na, 19- bari o loon tɔɔrɔ bena boɲa kojugu. O tɔɔrɔ ɲɔgɔn ma sɔrɔ fɔlɔ kabini Ala ye diɲɛ dan fɔɔ ka na se bii ma. O tɔɔrɔ ɲɔgɔn fana tena kɛ tugu abada. 20Ni Matigi tun tena dɔ bɔ o tɔɔrɔ waati la, mɔgɔ si tun tena kisi. Nga, a ye mɔgɔ minw woloma k'u kɛ a yɛrɛ taw ye, olu kosɔn a bena dɔ bɔ a la.\n21«Ni mɔgɔ dɔ y'a fɔ aw ye o tuma na ko: ‹A filɛ, Ala ka Mɔgɔ wolomanin nin be yan›, walima n'a ko: ‹A be yen fɛ›, aw kana la a la. 22Mɔgɔ dɔw bena galon tigɛ k'olu ye Ala ka Mɔgɔ wolomanin nin ye. Dɔw fana bena galon tigɛ k'olu ye kiraw ye. U bena kabakow kɛ ka mɔgɔw fili n'o ye. Ala ye mɔgɔ minw woloma k'u kɛ a yɛrɛ taw ye, n'u tun be se, u tun bena olu fana fili. 23O la, aw kɔni k'aw yɛrɛw kɔlɔsi! Koo minw bena kɛ, ne y'o bɛɛ fɔ aw ye ka ban.\nMɔgɔ Dencɛ nako\n(Mat 24.29-31; Luka 21.25-28)\n24- «Nga o waati la n'o tɔɔrɔ tɛmɛna, tile bena fin, kalo tena yeelen bɔ tugu. 25- Lolow bena bɔ sankolo la ka ben, sankolo fangatigiw bena yɛrɛyɛrɛ. 26- O tuma na, mɔgɔw bena Mɔgɔ Dencɛ natɔ ye sankabaw cɛma ni sebagaya ni nɔɔrɔ ye. 27A ye mɔgɔ minw woloma k'u kɛ a yɛrɛ taw ye, a bena mɛlɛkɛw ci diɲɛ faan bɛɛ la ka taga olu lajɛn, k'a ta dugukolo daan na fɔɔ ka taga bila sankolo daan na.\n(Mat 24.32-35; Luka 21.29-33)\n28«Aw ka koo nunu faamu ka kɛɲɛ ni torosun cogo ye. N'a bolow nugura tuma min na, aw b'a lɔn ko samiɲa surunyana. 29O cogo kelen na, aw mana o koow kɛtɔ ye tuma min na, aw k'a lɔn ko Mɔgɔ Dencɛ natuma sera ka ban, a be sira la. 30Tiɲɛ na, ne b'a fɔ aw ye ko bii mɔgɔw bɛɛ tena sa ka ban ni koo nunu bɛɛ ma kɛ. 31Sankolo ni dugukolo bena tɛmɛ, nga ne ka kuma tena tɛmɛ.\nJɔn be Yezu nalon n'a waati lɔn?\n32«Mɔgɔ si t'o loon n'a waati lɔn. Hali mɛlɛkɛw ni Ala Dencɛ t'a lɔn, fɔɔ Faa Ala kelenpe. 33Aw k'aw yɛrɛw kɔlɔsi, aw kana ɲinɛ, bari aw t'a waati lɔn. 34- Ayiwa, a bena kɛ i n'a fɔ cɛɛ dɔ ta. A tagara taama na. Sanni a ka taga, a y'a ka soo kalifa a ka baaradenw ma, ka baara di u kelen kelen bɛɛ ma. A y'a fɔ soda kɔlɔsibaga ye ko a ka to ka daa kɔlɔsi ka ɲa. 35O la, aw labɛnnin ka to, bari sotigi bena segi ka na waati min na, aw t'o lɔn. A bena kɛ wulafɛ, walima dugutilama, wala dondo kasituma na, walima sɔgɔma, aw t'o lɔn. 36Aw ye to ɲana janko a kana na bari aw la k'aw sɔrɔ sinɔgɔ la. 37Ne be min fɔra aw ye, mɔgɔ bɛɛ seen b'a la: Aw labɛnnin ka to.»


Mar 6 AKKDC08 - Yezu bɔra yen ka ta'a ka dugu la. A ka - Bible Search\nNazarɛtikaw ma la Yezu la\n(Mat 13.53-58; Luka 4.16-30)\n1Yezu bɔra yen ka ta'a ka dugu la. A ka kalandenw tugura a kɔ. 2Lafiɲɛlon sera minkɛ, a donna kalanso kɔnɔ ka mɔgɔw kalan. A lamɛnbagaw bɛɛ kabakoyara kosɔbɛ. U tora k'a fɔ ko: «Haan! A bɔra ni nin ye min? Hakili min b'a fɛ, a y'o sɔrɔ min? A be kabako minw kɛ, a b'o kɛ cogo di? 3Miniziye tɛ wa? Mariyamu dencɛ nin tɛ wa? A dɔgɔcɛw te Zaki ni Zoze ni Zude ani Simɔn ye wa? A dɔgɔmusow t'an fɛ yan wa?»\nO miiriya le y'a to u ma la a la. 4- Nga Yezu y'a fɔ u ye ko: «Kira be boɲa sɔrɔ yɔrɔ bɛɛ, fɔɔ a ka dugumɔgɔw n'a balimaw an'a ka somɔgɔw cɛma.»\n5Yezu y'a bolo la banabagatɔ dɔw kan k'u kɛnɛya. A ma se ka kabako si kɛ yen ka fara o kan. 6U ma la Ala la minkɛ, o y'a kabakoya. O kɔ, a tagara u lamini duguw la ka mɔgɔw kalan.\nYezu b'a ka kalanden tan ni fila ci\n(Mat 10.5-15; Luka 9.1-6)\n7Yezu y'a ka kalanden tan ni fila wele k'u ci fila fila. A ye see d'u ma ka jinaw gwɛn. 8- A y'a fɔ u ye ko: «Aw kana fɛɛn si ta bere dama kɔ. K'a ta dumuni ma, ni dugutagaminan, ani wari, aw kana taga n'o si ye. 9Aw ka sanbara don nga aw kana deleke fila don.»\n10A y'a fɔ u ye fana ko: «N'aw sera dugu o dugu la, n'aw jigira mɔgɔ min fɛ, aw ka to o tigi fɛ fɔɔ aw ka bɔ o dugu nin la. 11- Ni yɔrɔ dɔ mɔgɔw banna ka jigiyɔrɔ d'aw ma, n'u ma sɔn k'aw ka kuma lamɛn, aw ka bɔ o dugu la. Aw bɔtɔ, aw k'aw sennabuguri furanfuran. O bena kɛ lasɔmiko ye u fɛ.»\n12Kalanden tan ni fila tagara mɔgɔw waaju k'u ka nimisa ka faran u ka kojuguw la. 13- U ye jina caaman gwɛn ka bɔ mɔgɔw la ka tulu bɔn banabagatɔ caaman kuun na k'u kɛnɛya.\nZan batizelikɛla ka sayako\n(Mat 14.1-12; Luka 9.7-9)\n14- O waati la, masacɛ *Erɔdi fana ye Yezu koo mɛn, bari Yezu tɔgɔ tun bɔra yɔrɔ bɛɛ la. Mɔgɔ dɔw tun b'a fɔ ko: «Zan batizelikɛla le kununna a sanin kɔ. O le y'a to a be se ka kabakow kɛ.»\n15Dɔw tun ko kira Eli lo. Dɔw fana tun ko fɔlɔfɔlɔ kiraw ɲɔgɔn lo.\n16Nga Erɔdi y'o mɛn tuma min na, a y'a fɔ ko: «Ne tun ye Zan min kuun tigɛ, ale lo kununna.»\n17- Bari Erɔdi tun ye Zan minɛ k'a siri k'a don kaso la a dɔgɔcɛ Filipu ka muso Erodiyadi kama, Erɔdi tun ye min furu. 18Zan tun be to k'a fɔ Erɔdi ye o tuma na ko: «I man kan k'i dɔgɔcɛ ka muso furu.» 19O kuma kosɔn, Erodiyadi tun dimina Zan kɔrɔ kosɔbɛ. A tun b'a fɛ Erɔdi ka Zan faga nga a dɛsɛra Erɔdi kɔrɔ, 20bari Erɔdi tun be siran Zan ɲa. Erɔdi tun y'a lɔn ko Zan ye mɔgɔɲuman ni mɔgɔtilennin ye. A tun be Zan tanga kojugu ma. N'a ye Zan ka kuma lamɛn tuma o tuma, a hakili be ɲagami. O n'a ta bɛɛ, a tun ka d'a ye k'a lamɛn.\n21Erɔdi y'a wololon sanyɛlɛma ɲanagwɛ kɛ loon min na, o kɛra Erodiyadi ka lonɲuman ye. O loon nin na, Erɔdi y'a kɔfɛmɔgɔw ni sɔlidasi kuntigiw ani Galile mara mɔgɔbabaw wele ka dumuniba d'u ma. 22K'u to dumuni na, Erodiyadi denmuso donna u fɛ ka dɔɔn kɛ. O diyara Erɔdi n'a ka mɔgɔ weleninw ye, Erɔdi y'a fɔ sunguru nin ye ko: «I be fɛɛn min fɛ, o fɔ ne ye, ne bena o d'i ma.»\n23Erɔdi kalil'a ye ko: «I mana fɛɛn o fɛɛn daali ne fɛ, ne bena o d'i ma, hali ne ka jamana tilancɛ.»\n24Sunguru bɔra ka taga bamuso ɲininga ko: «I b'a fɛ ne ka mun daali?»\nA y'a jaabi ko: «Zan batizelikɛla kuun.»\n25O yɔrɔnin bɛɛ, sunguru teliyara ka kɔsegi ka taga masacɛ fɛ k'a fɔ a ye ko: «N b'a fɛ i ka Zan batizelikɛla kuun di n ma minan dɔ kɔnɔ sisan sisan.» 26Masacɛ ɲaa sisira. Nga a kalila minkɛ mɔgɔ weleninw ɲana, a tun te se ka ban. 27O yɔrɔnin kelen, a ye sɔlidasi dɔ ci ko a ka taga Zan kuun tigɛ ka na n'a ye. Sɔlidasi nin tagara Zan kuun tigɛ kasobon na, 28k'a bila minan dɔ kɔnɔ, ka n'a di sunguru nin ma. O fana tagar'a d'a bamuso ma. 29Zan ka kalandenw y'o mɛn tuma min na, u tagar'a suu ta k'a don.\nYezu be dumuni di cɛɛ waa duuru ma\n(Mat 14.13-21; Luka 9.10-17; Zan 6.1-14)\n30Yezu tun ye mɔgɔ minw ci, olu kɔsegira ka taga lajɛn a kɔrɔ. U ye mɔgɔw kalan fɛɛn minw na ka koo minw kɛ, u y'o bɛɛ lakali a ye. 31A y'a fɔ u ye ko: «Aw ye na an ka taga danna yɔrɔ dɔ la janko aw ka lafiɲɛ dɔɔni.» A y'o fɔ bari mɔgɔ caaman tun be taga u fɛ, dɔw be taga ni dɔw be segi fɔɔ Yezu n'a ka kalandenw tun te waati yɛrɛ sɔrɔ ka dumuni kɛ.\n32U donna kurun kɔnɔ k'u be taga u danna yɔrɔlakolon dɔ la. 33Mɔgɔ caaman y'u taatɔ ye k'u lɔn. Mɔgɔw bɔra dafɛdugu bɛɛ la ka boli ka kɔn u ɲa u taayɔrɔ la.\n34- Yezu bɔra kurun kɔnɔ tuma min na, ka jamaba ye, u hinɛ donna a la, bari u tun be i ko sagaw, dɛndɛbaga te minw na. A y'a daminɛ k'u kalan fɛɛn caaman na. 35A ka kalandenw gwɛrɛla a la wuladafɛ k'a fɔ a ye ko: «Suu be ɲini ka ko, yan do ye yɔrɔlakolon ye. 36Sira di jama ma u ka taga dafɛduguw la ka dumuni san u yɛrɛ ye.»\n37A y'u jaabi ko: «Aw yɛrɛ ka dumuni d'u ma.»\nU y'a ɲininga ko: «O tuma na, i b'a fɛ an ka taga buru san ni kalo seegi baara wari ye ka n'a d'u ma wa?»\n38Yezu y'a fɔ u ye ko: «Burukun joli b'aw fɛ? Aw ka taga lajɛ.»\nU tagar'a filɛ minkɛ, u segira ka taga fɔ a ye ko: «Burukun duuru ni jigɛ deen fila.»\n39A y'a fɔ u ye ko: «Aw ka mɔgɔw tilantilan k'u sigi binkɛnɛ kan.»\n40U dɔw sigira mɔgɔ kɛmɛ kɛmɛ, u dɔw bi duuru duuru. 41Yezu ye burukun duuru ni jigɛ deen fila nunu ta, k'a ɲaa kɔrɔta sanfɛ ka barika la Ala ye, ka burukun nunu karikari k'u di a ka kalandenw ma, k'u k'u tilan mɔgɔw cɛ. A ye jigɛ deen fila fana tilan u bɛɛ cɛ. 42U bɛɛ ye dumuni kɛ fɔɔ ka fa. 43Buru ni jigɛ tɔɔ min tora, kalandenw y'o cɛ ka segi tan ni fila fa n'o ye. 44Mɔgɔ minw tun y'o dumuni kɛ, cɛɛw tun ye mɔgɔ waa duuru ye.\nYezu be taama baji kan\n(Mat 14.22-33; Zan 6.15-21)\n45O yɔrɔnin bɛɛ, Yezu y'a fɔ a ka kalandenw ye k'u ka don kurun kɔnɔ ka taga ale ɲa baa kɔ Bɛtisayida faan fɛ, yanni ale be sira di jama ma u ka taga. 46Yezu y'a fɔ jama ye k'u ka taga soo. O kɔ, a tagara yɛlɛ kulu dɔ kan ka Ala daali. 47Suu kora ka kalandenw to kurun kɔnɔ baji cɛmancɛ la. O waati la, Yezu kelenpe tun be duguma. 48A y'a ye ko a ka kalandenw tɔɔrɔnin be kurun boli fɛ, bari fɔɲɔ tun b'u kunbɛnna. Dugu tun be ɲini ka gwɛ waati min na, a taamana baji kan ka taga u faan fɛ. A tun be ɲini ka tɛmɛ u kan. 49U y'a taamatɔ ye baji kan minkɛ, u y'a miiri ko suja lo. U kulera, 50bari u bɛɛ tun y'a ye, ani u jaa tun tigɛra. O yɔrɔnin bɛɛ, Yezu kumana u fɛ k'a fɔ ko: «Aw k'aw jaa gwɛlɛya, ne lo, aw kana siran.»\n51A sɔrɔla ka don u fɛ kurun kɔnɔ. Fɔɲɔ lɔra. U kabakoyara ka dama tɛmɛ, 52bari Yezu tun ye kabako min kɛ ni burukunw ye, u tun m'o faamu, u hakili tun ka dɔgɔ o faamuli ma.\nYezu be banabagatɔ dɔw kɛnɛya\n53U ye baa tigɛ ka se Zenezarɛti mara la. U y'u ka kurun lɔ bada la. 54U bɔra kurun kɔnɔ dɔrɔn, mɔgɔw ye Yezu lɔn. 55U bolila ka taga fɔ yɔrɔ bɛɛ. Ni mɔgɔw y'a mɛn ko Yezu be yɔrɔ o yɔrɔ, u be banabagatɔw ta lafɛn dɔw kan ka ta'a fɛ. 56Yezu mana taga yɔrɔ o yɔrɔ, dugubabaw, wala dugudenninw na, walima togodaw la, mɔgɔw tun be taga ni banabagatɔw ye kɛnɛgwɛ yɔrɔw la k'a daali ko a ka sɔn u be maga a ka fani dakun dama na. Minw bɛɛ magara o la, olu kɛnɛyara.